title: Maude Flanders

text: Palkkakiistan sopimisen jälkeen Maggie Roswell palasi "Simpsonien" ääninäyttelijäksi 14. kaudelta alkaen, ja Maude on tämän jälkeen nähty sarjassa muutaman kerran haamuna tai enkelinä taivaassa sekä eräissä takaumajaksoissa, joista näkyvimmin hän oli esillä 27. kauden jaksossa ”Fland Canyon”. Mauden haamulla oli iso rooli myös 29. kauden jaksossa ”Bartin painajainen”.


title: Penguin Cafe Orchestra

text: Penguin Cafe Orchestra oli Simon Jeffesin johtama avant-garde-musiikkiryhmä, jonka musiikissa kuultiin vaikutteita niin klassisesta musiikista, folkista kuin taiderockistakin. Jeffes oli itse opiskellut klassista kitaransoittoa ja hallitsi myös pianon. Musiikin sävy on heidän kappaleissaan usein romanttinen ja minimalistinen, mutta toisinaan melankolissävytteinen.


title: Penguin Cafe Orchestra

text: Penguin Cafe Orchestra toimi 1970-luvulta aina vuoteen 1995 saakka, jolloin Jeffes kuoli. Jeffes oli ainut vakituinen jäsen yhtyeessä, loput soittajista koottiin aina eri projekteihin erikseen. PCO:n kappaleissa kuullaan hyvin useita soittimia, erilaisista lyömäsoittimista ukeleleihin, viuluihin, haitareihin, äänitehosteisiin ja syntetisaattoreihin (tavanomaisempien soittimien lisäksi).


title: Antiikin filosofien salaiset opetukset

text: Useiden antiikin kreikkalaisten filosofien opetukseen kuului toisaalta julkisia opetuksia, jotka oli tarkoitettu kaikille, ja toisaalta salaisia opetuksia, jotka oli tarkoitettu vain edistyneemmille tai valituille oppilaille. Tällaisten oppien olemassaolo tunnetaan lähinnä joidenkin säilyneissä kirjoituksissa olevien viittausten ja vihjausten välityksellä.


title: Antiikin filosofien salaiset opetukset

text: Salaisia oppeja saatettiin joko opettaa vain suullisesti, ne saatettiin kirjoittaa tahallaan hämärään tai epäselvään muotoon, tai niiden lukeminen sallittiin vain oppilaille, jotka olivat jo todistaneet olevansa aitoja filosofeja. Erään katsauksen salaisiin opetuksiin antaa Klemens Aleksandrialainen, joka kirjoitti:


title: Antiikin filosofien salaiset opetukset

text: Pienemmälle piirille tarkoitetut opetukset liittyivät yleensä vaikeampiin aiheisiin, kuten metafysiikkaan, kosmologiaan ja muihin kaikkeuden alkuperusteita käsitteleviin aiheisiin, kun taas suuremmalle yleisölle tarkoitetut opetukset liittyivät käytännölliseen filosofiaan, kuten etiikkaan ja retoriikkaan.


title: Antiikin filosofien salaiset opetukset

text: Pythagoras oli kaikista antiikin filosofeista tunnetuin juuri salaisista opetuksistaan. Hänen koulukuntaansa voidaankin pitää paitsi filosofisena koulukuntana myös uskonnollisena kulttina, joka toimi kuin salaseura. Pythagoras muun muassa opetti vain yöaikaan, jotta vain harvat ja valitut olisivat nähneet hänen kasvonsa.


title: Antiikin filosofien salaiset opetukset

text: Pythagoraalta ei kuitenkaan ole säilynyt omia kirjoituksia, jotka todistaisivat asian. Eräs suora viittaus Pythagoraan salaisiin opetuksiin on Diogenes Laertioksella, joka kirjoittaa: "”Ennen Filolaoksen aikaa ei ollut mahdollista saada tietoa mistään pythagoralaisesta opista. [..] Myös muut pythagoralaiset sanoivat, ettei kaikkia oppeja sopinut paljastaa kaikille”".


title: Antiikin filosofien salaiset opetukset

text: Klemens Aleksandrialainen sanoo Pythagoraalla olleen kahdenlaisia oppilaita, ”kuulijoita” ("akousmatikoi") ja "opetuslapsia" ("mathēmatikoi"), joiden erona oli se, että ""jotain puhuttiin kaikille ja jotain kätkettiin heiltä"" ("Stromata" V.ix.58). Aulus Gellius (I.ix) sanoo kuitenkin ryhmiä olleen kolme: "akousmatikoi", joiden tuli olla hiljaa ja vain kuunnella, "mathēmatikoi", joilla oli lupa kysyä, tehdä muistiinpanoja ja ilmaista oma mielipiteensä, sekä "fysikoi", jotka tutkivat kosmisia ilmiöitä ja asioiden alkuperusteita. Mikään Gelliuksella ei kuitenkaan viittaa siihen, että osa oppilaista olisi saanut erilaista opetusta, eli että olisi ollut olemassa vain joillekin tarkoitettua salattua opetusta.


title: Antiikin filosofien salaiset opetukset

text: Platonin katsotaan opettaneen suullisesti osittain eri asioita kuin mitä hänen dialoginsa käsittelevät. Tiedot Platonin suullisista opetuksista tulevat ennen kaikkea Aristoteleelta, joka vihjaa niihin muutamaan otteeseen, tunnetuimpana teoksessaan "Fysiikka" käsitellessään Platonin "Timaioksen" fysiikkaa:


title: Antiikin filosofien salaiset opetukset

text: Platonin suullista opetusta on tutkinut ennen kaikkea Tübingenin koulukunta (K. Gaiser, H. J. Krämer). Sen mukaan Platonin suulliseen opetukseen vaikuttaa kuuluneen ennen kaikkea perusprinsiippioppia eli protologiaa, jossa hän siirtyi erityisesti myöhäisfilosofiassaan yhä pythagoralaissävytteisempään suuntaan liittäen ideat lukuihin. Holger Thesleffin mukaan Platonin perusprinsiippioppi sisälsi myös ajatuksen kahdesta alkuperustasta, jotka olivat vielä jotain ideoitakin perustavampaa ja sijoittuivat niiden ”taakse”: ykseydestä ("hen"), joka myöhemmin erityisesti uusplatonismissa samaistettiin korkeimpaan ideaan, Hyvän ideaan, ja rajaamattomasta kakseudesta ("ahoristos dyas"), joka edusti kaikenlaista jaollisuutta, määrällisyyttä ja vastakohtaisuuksia.


title: Antiikin filosofien salaiset opetukset

text: Tätä oppia ei selvitetä dialogeissa täydellisesti, vaikka se vaikuttaakin häämöttävän niissä Platonin kahden tason mallin taustalla. Muun muassa Aristoteles selvittää "Metafysiikassaan" (I.6, 987a30-988a15) Platonin metafyysiikkaa viitaten oppeihin, joita ei kuitenkaan esiinny sellaisenaan Platonin dialogeissa. Thesleffin mukaan dialogit edellyttävät, että lukijoiden joukossa oli aina joku sellainen, jolla oli asioista jo jotain syvällisempää tietoa. Ajatus ei ole kaukaa haettu, sillä vaikka Platon kirjoittikin melko paljon, hän oli juurtunut aiempaan suullisen tiedon perinteeseen. Hän korosti asioiden oppimista suullisesti eli ulkoa vastakohtana pintapuoliselle kirjallisen tiedon omaksumiselle. Vielä useita vuosisatoja myöhemmin sivistyneen helleenin tuli osata Homeroksen teokset ulkoa. Meidän päiviimme saakka ulkoaopettelun tapa on elänyt islamilaisessa maailmassa, jossa Koraanin ulkoaoppimista arvostetaan edelleen.


title: Antiikin filosofien salaiset opetukset

text: On myös vihjailtu, että erillisten suullisten opetusten lisäksi Platon olisi halunnut vaikeuttaa oppiensa tavoitettavuutta myös kirjoittamalla tahallisen epäselvästi. Muun muassa Diogenes Laertioksen mukaan "”Platon käyttää vaihtelevaa sanastoa estääkseen oppimattomia ja asiaantuntemattomia ihmisiä saamasta liian helposti käsitystä hänen filosofiastaan”".


title: Antiikin filosofien salaiset opetukset

text: Puhe ”Hyvästä” ("Peri Tāgathū") on perimätiedon mukaan Platonin pitämä puhe, jossa hänen katsotaan opettaneen suullisia oppejaan perusprinsiipeistä myös julkisesti ainakin kerran. Ennen kaikkea puhe tunnetaan Aristoteleen oppilaan Aristoksenoksen maininnan ansiosta ("Harmonika" II.39).


title: Antiikin filosofien salaiset opetukset

text: Kertomuksen mukaan Platon olisi ilmoittanut pitävänsä puheen ”Hyvästä”. Yleisö odotti kuulevansa etiikkaa käsittelevän puheen hyvästä elämästä. Platon käsitteli kuitenkin matematiikkaa, tähtitiedettä sekä Hyvää ”ykseytenä” ja jonakin ”rajallisena”. Seurauksena yleisö pettyi eikä ymmärtänyt puheesta mitään. Thesleffin mukaan Platonin tarkoituksena saattoi olla osoittaa, ettei siitä mikä on ”yleisesti hyvää” voida puhua käsittelemättä metafysiikkaa ja kosmologiaa.


title: Antiikin filosofien salaiset opetukset

text: Aristoteles ei itse puhu koskaan esoteerisista (salatuista) opetuksista, mutta mainitsee usein peripateettisen koulun eksoteeriset, ”suurelle yleisölle tarkoitetut opetukset” ("eksōterikois logois"), esimerkiksi:


title: Antiikin filosofien salaiset opetukset

text: Tällainen jako antaa ymmärtää, että vastakohtana on ollut rajatummalle piirille tarkoitettuja opetuksia. Plutarkhoksen mukaan esimerkiksi Aleksanteri Suuri pääsi osallisiksi tällaisista opetuksista ollessaan Aristoteleen oppilaana:


title: Antiikin filosofien salaiset opetukset

text: William Smithin mukaan Aristoteles luennoi kahdesti päivässä. Aamupäivällä pidetyt luennot ("eōthinos peripatos") oli tarkoitettu pienemmälle, valitulle ja luotetulle oppilaspiirille. Ne käsittelivät vaikeatajuisempia filosofian alueita, kuten teologiaa, fysiikkaa ja dialektiikkaa. Näitä kutsuttiin esoteerisiksi opinnoiksi. Iltapäivällä pidetyt luennot ("deilinos peripatos") oli tarkoitettu suuremmalle joukolle kuulijoita, ja ne käsittelivät retoriikkaa, sofistiikkaa ja politiikkaa. Näitä kutsuttiin eksoteerisiksi opinnoiksi.


title: Antiikin filosofien salaiset opetukset

text: Diogenes Laertios mainitsee Epikuroksella olleen salaisia oppeja: "”Hän [Epikuros] mielisteli myös Idemeneusta sekä Herodotosta ja Timokratesta, jotka olivat julkistaneet hänen salaiset oppinsa, ja kiitteli heitä juuri tästä syystä”".


title: Suomen Majakkaseura

text: Suomen Majakkaseura – Finlands Fyrsällskap ry on vuonna 2003 perustettu yhdistys, jonka tarkoituksena on edistää Suomen historiallisten majakkarakennusten sekä muiden merenkulun turvalaitteiden, kuten loistojen ja pookien, suojelua ja säilyttämistä. Seura myös edustaa Suomea kansainvälisessä alan harrastajien yhteisössä.


title: Suomen Majakkaseura

text: Seura jakaa vuosittain "Vuoden Loistavin Teko" -tunnustuksen yhteisölle tai henkilölle, joka on ansioitunut merenkulun kulttuuriperinteen säilyttämisessä.


title: Suomen Majakkaseura

text: Vuodesta 2005 lähtien seura on kunnostanut ja entisöinyt Gustavsvärnin linnoitus- ja majakkasaarella sijaitsevaa sumusireeninhoitajan asuinrakennusta, joka on vuokrattu Metsähallitukselta. Kesäkaudella seuran talkoolaiset tarjoavat matkailijoille opastusta linnoitussaaren historiasta.


title: Suomen Majakkaseura

text: Vuonna 2007 seura käynnisti projektin Märketin luodolla sijaitsevan Märketin majakan pelastamiseksi ja kunnostamiseksi. 30 vuoden kylmillään olon aikana majakka oli sääolosuhteiden vaikutuksesta ehtinyt rapistua pahaan kuntoon. Miehitystä pidetään talkoovoimin kesäkauden aikana, ja talkoolaiset tarjoavat opastusta luodolle saapuville matkailijoille.


title: Käärmeenkielet

text: Käärmeenkielet ("Ophioglossum") on saniaisten suku, johon kuuluu 25–30 lajia. Nämä kasvavat eri puolilla maailmaa, enimmäkseen trooppisilla ja subtrooppisilla alueilla. Käärmeenkielet ovat saaneet nimensä itiöpesäkkeitä kannattelevasta, käärmeen kielen näköisestä lehdestään.


title: Käärmeenkielet

text: Kasvi muistuttaa elämäntavoiltaan sieniä, joiden kanssa se elääkin läheisessä symbioosissa. Se saattaa viettää vuosia maan alla elävänä mehevänä juurakkona, joka kerää energiaa sienijuurtensa avulla. Silloin tällöin se kasvattaa maanpinnalle sileän lehden, ja joinakin kertoina lehden mukana maasta nousee myös itiöpesäkkeistö.


title: Käärmeenkielet

text: Käärmeenkielillä on enemmän kromosomeja kuin millään muulla eliöllä: 1260 kappaletta. Se on monien muiden kasvien tapaan polyploidinen, ja sillä arvioidaan olevan ainakin 10 sarjaa kromosomeja.


title: Martin Petrov

text: Martin Petjov Petrov (, s. 15. tammikuuta 1979 Vratsa, Bulgaria) on bulgarialainen jalkapalloilija, joka edustaa Espanjan pääsarjassa pelaavaa Espanyolia, jonne siirtyi tammikuussa 2013. Hän on pelipaikaltaan keskikenttäpelaaja.


title: Martin Petrov

text: Petrov aloitti ammattilaisuransa vuonna 1996 TsSKA Sofiassa, josta siirtyi kahden menestyksekkään kauden jälkeen sveitsiläiseen Servetteen. Saksan Bundesliigan Wolfsburg osti numerolla 17 pelaavan Petrovin vuonna 2001. 116 Wolfsburg-ottelun ja 28 maalin jälkeen espanjalaisjoukkue Atlético Madrid osti keskikenttäpelaajan 12 miljoonalla eurolla kesällä 2005. Atléticossa Petrov ehti pelata vain yhden täysimittaisen kauden. Lokakuussa 2006 saatu vakava polven eturistisiteen vamma piti Petrovin poissa pelikentiltä melkein koko kauden 2006–2007. Kesällä 2007 Atléticon hankittua riveihinsä Luis Garcían ja Simão Sabrosan Petrov katsoi parhaaksi siirtyä Sven-Göran Erikssonin valmentamaan Manchester Cityyn, jossa vakituista peliaikaa olisi varmemmin tarjolla. Vuonna 2010 hän siirtyi Boltoniin, josta vaihtoi tammikuussa 2013 Espanyoliin.


title: Martin Petrov

text: Bulgarian maajoukkuetta Petrov on edustanut 90 kertaa, tehden otteluissa 19 maalia. Petrov edusti maataan vuoden 2004 EM-kisoissa.


title: Gustavsvärn

text: Gustavsvärn (ent. Eldskär) on kalliosaari Hangon Tulliniemen kaakkoispuolella noin kolmen kilometrin päässä Hangosta lounaaseen.


title: Gustavsvärn

text: Saarella sijaitsee majakkatorni, linnoitteen raunio ja sumusireenin hoitajan entinen asunto, jota nykyisin käytetään majoitustilana. Sumusireenin hoitajan asuntoa käytetään yöpymiseen. Käyttöoikeus on Majakkaseuran talkoisiin osallistuvilla.


title: Gustavsvärn

text: Saari on kallioinen ja sen pintamaakerros on erittäin ohut, eikä sillä kasva puita muutamia pihlajia lukuun ottamatta. Saaren jyrkät, äkkisyvät kalliorannat ovat suosittuja sukelluskohteita. Äkkisyvien rantojen vuoksi purjelaivat kiinnittyivät saaren rannoille, tästä on edelleen nähtävillä kallioon hakattuja rautarenkaita. Veden syvyys saaren ympärillä on 20–30 metriä. Saaren pituus on 200 metriä ja leveys yli 100 metriä.


title: Gustavsvärn

text: Krimin sodan aikana saarta puolusti pari sataa miestä. Saarella on enimmillään vuosina 1900–1939 ollut asukkaina kolme perhettä, joilla oli 15 lasta. Kaksi miehistä toimi majakanvartijoina ja yksi oli sumusireeninhoitaja.


title: Gustavsvärn

text: Kalliossa on kuninkaan monogrammi majakan perustamisen ajalta. Kallioista on lohkottu linnoitukseen käytetty kiviainesta. Lisäksi saari yritettiin räjäyttää 27. elokuuta 1854, kun Venäjän vallanpitäjät katsoivat, että sen ylläpito oli liian kallista, eikä sillä ollut riittävästi sotilaallista merkitystä. Räjäytysyritykseen käytettiin 10 000 kiloa mustaa ruutia. Kymmenkunta vuotta myöhemmin 1865 saarelle tuli kuitenkin johtoloisto, ja siitä alkaen valot ovat ohjanneet laivojen kulkua Hangon vesillä.


title: Gustavsvärn

text: Linnoitusta pommitettiin talvisodan aikana. Sodan jälkeen se vuokrattiin Neuvostoliitolle osana Hangon vuokra-aluetta. Venäläiset kaivoivat Gustavsvärnin muurien sisäpuolelle korsuja, joita ei ole enää jäljellä. Vuokra-alue palautettiin 4. joulukuuta 1941.


title: Noidanlukot

text: Noidanlukot eli niittynoidanlukot ("Botrychium") on saniaisten suku. Ne ovat pienikokoisia kasveja, joilla on mehevä juurakko ja siitä ilmaan nouseva itiöitä levittävä varsi. Jotkin lajit viettävät ison osan elämästään lähes kokonaan maan alla, ja hankkivat ravintoa symbioosissa sienien kanssa.


title: Noidanlukot

text: Noidanlukkojen tieteellinen nimi "Botrychium" ja "botrys" viittaa suvun lajien itiöpesäkeversoihin, ne muistuttavat rypäleterttua. Noidanlukkoja on 55 lajia, joista seitsemää on tavattu Suomessa. Ne ovat saaneet suomenkielisen nimensä etenkin ketonoidanlukon avainta muistuttavasta muodosta. Niitä on pienen koon ja piilottelevan kasvutapansa vuoksi vaikea löytää. Vuosittain noidanlukkojen esiintyminen vaihtelee, parhaaksi niille on arveltu alkukesästä kosteaa ja lämmintä kesää.


title: Noidanlukot

text: Suomen lajeista viisi on uhanalaisia ja kaksi silmälläpidettäviä. Ne ovat harvinaistuneet, koska tyypilliset kasvupaikat, laitumet ja hakamaat, ovat katoamassa.


title: Noidanlukot

text: Suomessa tavattavat noidanlukkolajit.


title: Soppa-DVD

text: Soppa-DVD on 25. lokakuuta 2006 julkaistu tupla-DVD, joka sisältää Sleepy Sleepersin haastatteluja, musiikkivideoita, konserttitaltiointeja yms. visuaalista materiaalia. Paketin mukana tulee myös 28-sivuinen kirjanen.


title: Soppa-DVD

text: Sleepy Sleepersin keikkataltiointi Ankkarock-festivaaleilta 2. elokuuta 2003.


title: Soppa-DVD

text: Sleepy Sleepersin keikkataltiointi Virgin Oil Co. -ravintolasta 20. toukokuuta 2006.


title: Yömaito

text: Yömaito on maitoa, jossa on tavallista enemmän melatoniinia, mutta kuitenkin hyvin vähän verrattuna melatoniinitabletteihin. Melatoniinia erittyy maitoon yöllä, ja niinpä yömaito lypsetään ennen aamunkoittoa. Ingmanin yömaito on myös homogenisoimatonta.


title: Yömaito

text: Yömaidon vaikutuksia on tutkittu Kuopion yliopistossa, soveltavan eläintieteen ja eläinlääketieteen laitoksella. Tutkimus julkaistiin Ravintokatsauksessa, jota julkaisee maidon kulutusta edistävä Maito ja terveys ry.


title: Yömaito

text: Koska yömaitoa pitäisi juoda ylettömät määrät saadakseen melatoniinia saman verran kuin yleisistä melatoniinitableteista, yömaitoa pidetään myös humpuukina. Esimerkiksi yömaitolitrassa on noin 100 000 kertaa vähemmän melatoniinia kuin tyypillisissä melatoniinitableteissa (yömaidon pitoisuus noin 30 pg/ml eli 30 ng/l, melatoniinitablettien annostus noin 0,1-25 mg. Tilapäiskäytössä melatoniiniannokset ovat hyvin suuria, mutta on havaittu, että vasta noin 100-kertainen annostus koe-eläimillä verrattuna yömaitoon tuotti unettavan vaikutuksen korkeapitoisiin tuotteisiin totuttuaan. Kokeissa on kuitenkin todettu yömaidolla olevan rauhoittava vaikutus ja olleen avuksi lieviin vaivoihin.


title: Anukis

text: Anukis (tunnetaan myös nimillä Anka, Anqet ja Anuket) oli muinaisen Egyptin Niilin jumalatar, jota palvottiin vaihdellen koko Egyptissä. Anukiksen kultti oli alun perin lähtöisin Sudanista. Anukiksen palvonnan pääpaikkoija olivat kuitenkin Elefantinen saari ja Seheil. Anuket oli luomisen jumala Khnumin tytär ja samalla tämän vaimo, ja hänen tunnusmerkkinään oli korkeilla höyhenillä koristeltu kruunu. Jumalattaren kreikankielinen nimi on johdettu egyptiläisestä nimestä Anuket, joka on muodostettu verbistä "syleillä".


title: Peter Luccin

text: Peter Bernard Luccin (s. 9. huhtikuuta 1979 Marseille, Ranska) on ranskalainen jalkapalloilija, joka edustaa MLS:ssa pelaavaa FC Dallasia. Hän on pelipaikaltaan keskikenttäpelaaja.


title: Peter Luccin

text: Luccin aloitti ammattilaisuransa vuonna 1996 Cannesia, minkä jälkeen hän edusti myös kolmea muuta ranskalaista pääsarjaseuraa. Vuonna 2001 hän jatkoi uraansa Espanjassa, jossa hän pelasi kaikkiaan neljässä eri seurassa. Kun Luccinin sopimus espanjalaisen Zaragozan kanssa päättyi vuonna 2010, hän oli jonkin aikaa ilman seuraa käyden koeajalla sekä Skotlannin liigan Celticissä että Bundesliigan FC Kölnissä. Vuonna 2011 solmittu sopimus sveitsiläisen FC Lausanne-Sportin kanssa purettiin jatkuvien loukkaantumishuolien seurauksena. Luccin liittyi nykyiseen seuraansa joulukuussa 2012.


title: Peter Luccin

text: Luccin kuuluu yhteen ranskalaisen jalkapalloilun menestyksekkäimmistä sukupolvista. Hän osallistui vuonna 1997 Malesiassa järjestettyihin alle 20-vuotiaiden maailmanmestaruuskilpailuihin nuorisomaajoukkueessa, jossa pelasi useita 1990-luvun lopun ja 2000-luvun alun ranskalaisia supertähtiä. Heidän joukossaan olivat muiden muassa Nicolas Anelka, Thierry Henry, William Gallas ja David Trezeguet. Luccin oli joukkueensa parhaita pelaajia tehden turnauksessa myös kaksi maalia. Toisin kuin maailmankuulujen pelitovereidensa Luccinin ei ole onnistunut lyödä itseään läpi A-maajoukkuetasolla.


title: Peter Luccin

text: Luccinia pidetään erinomaisena puolustavana keskikenttäpelaajana, joka tekee töitä laajalla säteellä. Luccin on kunnostautunut myös kovana taklaajana ja tämä näkyy myös kurinpitotilastoissa. Esimerkiksi seitsemän ensimmäisen Espanjassa pelaamansa pääsarjakauden aikana hänelle annettiin yhteensä 81 keltaista korttia ja 11 punaista korttia.


title: Hanns Martin Schleyer

text: Hanns Martin Schleyer (1. toukokuuta 1915 Offenburg, Saksa – 19. lokakuuta 1977 Mulhouse, Ranska) oli Saksan liittotasavallan työnantajaliiton puheenjohtaja ja CDU:n jäsen. Baader–Meinhof-ryhmä kaappasi ja surmasi Schleyerin vuonna 1977.


title: Hanns Martin Schleyer

text: Schleyer syntyi kansalliskonservatistiseen perheeseen. Hänen isänsä oli tuomari. Hänen kaukainen sukulaisensa oli katolinen pappi Johann Martin Schleyer, joka kehitti keinotekoisen volapükin kielen. Hanns Martin Schleyer opiskeli lakia Heidelbergin yliopistossa vuonna 1933. Vuonna 1939 hän väitteli tohtoriksi Innsbruckin yliopistossa.


title: Hanns Martin Schleyer

text: Jo nuorena Schleyerista tuli kansallissosialismin innokas kannattaja. Hän liittyi Hitler-Jugendiin ja SS:ään vuonna 1933. Opiskeluaikanaan Schleyer oli mukana natsien opiskelijaliitossa.


title: Hanns Martin Schleyer

text: Toisen maailmansodan aikana Schleyer oli länsirintamalla. Rintamalta hän sai tehtävän Prahan opiskelijaliitossa. Hän oli töissä Bernhard Adolfilla, joka oli saksalainen taloustieteilijä protektoraatissa. Juuri Adolf toi Schleyerin virkoihin Määrissä ja Böömissä. 5. toukokuuta 1945 Schleyer pakeni Prahasta. Sodan jälkeen hän oli SS-upseeriutensa vuoksi liittoutuneiden sotavankina kolme vuotta. Hänet vapautettiin vuonna 1948.


title: Hanns Martin Schleyer

text: Vuonna 1949 Schleyeristä tuli Baden-Badenin kauppakamarin johtaja. Vuonna 1951 hän siirtyi Daimler-Benzin palvelukseen. 1960-luvun lopulla hän oli töissä ulkomailla, mutta joutui luopumaan tästä virasta. Schleyer meni työnantaja- ja teollisuusliittojen palvelukseen.


title: Hanns Martin Schleyer

text: Schleyer vastusti 1960-luvulla työsulkuja, ja natsitaustan takia 1968 opiskelijaliiton jäsenet kuvailivat häntä monet vuodet kapitalismin irvikuvaksi, joten hänestä tuli opiskelijaliiton vihollinen.


title: Hanns Martin Schleyer

text: Baader–Meinhof-ryhmä kaappasi Schleyerin 5. syyskuuta 1977 Kölnissä. Hän oli matkalla autolla kotiin. Hänen perässään ajoi toinen auto, jossa oli kaksi poliisia ja henkivartija. Yhtäkkiä auton eteen työnnettiin lastenvaunut, jolloin hänen autonkuljettajansa oli pakko pysähtyä. Samalla Schleyerin auton eteen tuli toinen auto. Terroristit hyppäsivät toisesta autosta ja alkoivat ampua. Autonkuljettaja kuoli, samoin poliisit ja henkivartija. Kiivaan tulituksen jälkeen terroristit katosivat Schleyer mukanaan.


title: Hanns Martin Schleyer

text: Saksan liittohallitus sai 6. syyskuuta terroristeilta vaatimuskirjeen. Kirjeessä kerrottiin, että Schleyer vapautetaan, jos hallitus vapauttaa vankilasta 14 terroristia. Hallitus pysytteli odottavalla kannalla, ja parin päivän kuluttua sieppaajat suostuivat välittäjään. Viranomaiset päättivät salata neuvottelut, sillä Schleyerin pelättiin jo tulleen murhatuksi.


title: Hanns Martin Schleyer

text: 22. syyskuuta länsisaksalainen terroristi Knut Folkerts ja hänen kollegansa Brigitte Mohnhaupt pidätettiin dramaattisissa olosuhteissa Alankomaissa heidän surmattuaan hollantilaisen poliisin. Mohnhaupt pääsi pakenemaan. Folkertsia epäiltiin Karlsruhessa 7. huhtikuuta 1977 tapahtuneesta Länsi-Saksan yleisen syyttäjän Siegfried Bubackin murhasta. Surman takana oli myös Baader–Meinhof-ryhmä. Folkertsin oleskelu Alankomaissa yhdistettiin Schleyerin sieppaukseen. Schleyerin uskottiin olevan asuntolaivassa Hollannissa.


title: Hanns Martin Schleyer

text: 28. syyskuuta Ranskassa ilmestyvä vasemmistolehti Libération sai kuvan siepatusta Schleyerista. Valokuvassa oli lappu, jossa luki: ”RAF:n vankina 20 päivää”. Sieppaajat vaativat poliisia lopettamaan Schleyerin etsinnän ja vapauttamaan 11 terroristia.


title: Hanns Martin Schleyer

text: 8. lokakuuta ranskalaiset lehdet julkaisivat kuvan Schleyeristä. Valokuvan lisäksi oli kirje Schleyeriltä, jossa vedottiin viranomaisiin, että nämä säästäisivät hänen henkensä ja suostuisivat terroristien ehtoihin, koska Schleyerin kaappaajat eivät jaksaisi enää kauan odottaa.


title: Hanns Martin Schleyer

text: Kun Schleyer kaapattiin Kölnissä, hänet vietiin Erftstadtin laitamilla sijainneeseen kerrostaloon. Myöhemmin hänet siirrettiin Alankomaihin ja sieltä edelleen Brysseliin. Saksan poliisilla oli kohtuullisen paljon tietoa Schleyerin olinpaikasta. Monet poliisit sanoivat, että Schleyer oli moottoritien vieressä olevissa kerrostaloissa.


title: Hanns Martin Schleyer

text: Lokakuun 17. päivänä saksalainen terrorismin vastainen GSG 9 -yksikkö vapautti palestiinalaisten terroristien (joilla oli yhteyksiä Baader–Meinhofiin) kaappaaman Lufthansan lennon 181 lentokoneen Mogadishun lentokentällä. Kaappauksen jälkeisenä päivänä RAF:n jäsenet Andreas Baader, Gudrun Ensslin ja Jan-Carl Raspe tekivät Stuttgartin Stammheimin vankilassa itsemurhan.


title: Hanns Martin Schleyer

text: 19. lokakuuta tuntemattomaksi jäänyt nainen soitti Deutsche Presse-Agentur -uutispalvelun toimitukseen ja antoi vihjeen Schleyerin murhasta ja auton tarkasta sijainnista. Kello 21.11 hänet löydettiin ammuttuna Audi 100 -henkilöauton tavaratilasta Ranskan Mulhousessa.


title: Succubus

text: Succubus oli keskiaikaisessa mytologiassa naispuolinen tai naisen hahmon ottanut demoni, joka vietteli unessa miehiä. Succubuksen uhriksi joutunut ei herännyt, mutta saattoi kokea aktin unessa. Succubusten uskottiin imevän miehistä joskus myös naisten energiaa uuvuttaen uhrinsa lopulta kokonaan raviten itseään.


title: Succubus

text: Succubukset ovat suosittu aihe myös nykyisessä populaarikulttuurissa. Esimerkiksi Dungeons & Dragons -roolipelimaailmassa succubukset ovat naispuolisia demoneja, joilla on lohikäärmemäiset siivet. Myös "World of Warcraft" -pelissä esiintyy succubuksia, jotka ovat yksi monista manaajavelhojen palvelijoista.


title: Succubus

text: "Succubus" on Blood Ceremony Films -nimisen findie-elokuvaryhmän vuonna 2006 valmistunut elokuva. Tanskalaisyhtye Mew ja yhdysvaltalaisyhtye Massacre ovat tehneet laulun nimeltä ”Succubus”. Suomalainen black metal -yhtye Azazel on tehnyt kappaleen nimeltään ”Succubus seduce me”. M. A. Lovrettan luoman Lost Girl -sarjan päähenkilö on succubus.


title: Paraldehydi

text: Paraldehydi on orgaaninen yhdiste, joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava (CHO). Paraldehydista käytetään myös nimityksiä "2,4,6-trimetyyli-1,3,5-trioksaani", "parasetaldehydi" ja "p-asetaldehydi".


title: Paraldehydi

text: Paraldehydin moolimassa on 132,16 g/mol, sulamispiste 12,6 °C, kiehumispiste 124,5 °C, suhteellinen tiheys 0,99 g/cm (vesi = 1,0 g/cm), liukoisuus veteen 13 °C lämpötilassa 12 g/100 ml, leimahduspiste 24 °C c.c., itsesyttymislämpötila 235 °C ja CAS-numero 123-63-7.


title: Paraldehydi

text: Paraldehydi on asetaldehydin kondensoitumistuote ja sitä valmistetaan käsittelemällä asetaldehydiä hapolla kloridisuolan kuten natriumkloridin tai sinkkikloridin läsnä ollessa ja jäähdyttämällä seosta 5 °C:n lämpötilaan. Paraldehydiä käytetään puudutusaineena ja orgaanisessa synteesissä.


title: Paraldehydi

text: Lyhytaikainen altistus aineelle ärsyttää silmiä, ihoa ja hengitysteitä. Aineelle altistumisesta voi seurata vaikutuksia keskushermostossa.


title: Roskalaina

text: Roskalaina on joukkovelkakirjalaina, jonka luottoluokitus on BBB- (Standard & Poor's) tai Baa3 (Moody's) alhaisempi. Roskalainoihin liittyvien riskien johdosta niistä maksettava korko on yleensä korkeampi kuin muista velkapapereista.


title: Chaîne des Rôtisseurs

text: Confrérie de la Chaîne des Rôtisseurs eli Paistinkääntäjien Veljeskunta on kansainvälinen, alkuaan ranskalainen, gastronominen järjestö. Sen päämaja on Pariisissa.


title: Chaîne des Rôtisseurs

text: Järjestön historia ulottuu vuoteen 1248, jolloin Ludvig Pyhä antoi julistuksen erilaisten mestarikiltojen perustamisesta. Ranskan vallankumous keskeytti järjestön toiminnan aina vuoteen 1950 asti, jolloin se perustettiin uudelleen. Nykyään järjestö on levinnyt yli 80 maahan ja sillä on lähes 25 000 jäsentä.


title: Chaîne des Rôtisseurs

text: Suomessa on runsas 90 kilpiravintolaa tai muuta Paistinkääntäjien hyväksymää kilpiyritystä, jotka voivat käyttää järjestön vaakunaa tarjoamansa ruoan ja palvelun korkean tason merkkinä.


title: Chaîne des Rôtisseurs

text: Järjestön toiminta keskittyy muun muassa gastronomiaan, ruokakulttuurin vaalimiseen ja ruokailutapojen kunnioittamiseen. Järjestön tavoitteena on maailmanlaajuisesti saattaa yhteen gastronomiasta kiinnostuneet harrastelijat ja ammattilaiset. Toimintaan liittyy olennaisena osana myös juomat; viinit, vedet, viinat ja oluet.


title: Erakkopiste

text: Topologiassa erakkopisteellä tarkoitetaan sellaista topologisen avaruuden "X" pistettä "x", että jokin "x":n ympäristö "U" ei sisällä muita pisteitä kuin "x":n.


title: Erakkopiste

text: Formaalisti; kun oletetaan, että formula_1, niin x on A:n erakkopiste, jos löytyy ympäristö U, siten, että U ∩ A = {x}.


title: Erakkopiste

text: Sanotaan, että joukko A, joka kuuluu X:ään, on diskreetti, jos sen jokainen piste on erakkopiste. Samaten avaruus X on diskreetti, jos sen jokainen piste on erakkopiste.


title: Sähköauto

text: Sähköauto on auto, jonka voimanlähteenä toimii sähkömoottori ja jossa sähköenergia on varastoitu akkuihin.


title: Sähköauto

text: Sähköautojen toimintamatka yhdellä latauksella on 50–500 kilometriä, riippuen akuston koosta, ajonopeudesta ja ulkoilman lämpötilasta. Saavutettavissa oleva ajomatka kuitenkin riittää monissa tapauksissa päivittäiseen käyttöön: esimerkiksi Suomen pääkaupunkiseudulla asuvien työmatka on keskimäärin 7–23 km ja henkilöauton arvioitu keskimääräinen ajosuorite vuodessa vuonna 2009 oli 17 000 kilometriä eli alle 50 km päivässä. Käyttäjien ajoittaisiin pidempiin matkoihin tarvittaisiin toinen auto ja perheen kakkosautoksi täyssähköauto on ollut vielä liian kallis, mikä on estänyt sähköautojen yleistymistä. Yhdysvalloissa varsinkin nuorten kiinnostus sähköautoja kohtaan on ollut laimeaa.


title: Sähköauto

text: Sähköautojen kehityksen vetureina ovat olleet suurkaupunkien huono ilmanlaatu, arvuuttelu öljyntuotannon rajojen saavuttamisesta ja liikenteen päästöistä osaltaan johtuva maapallon ilmaston lämpeneminen. Litiumakkutekniikan kehittyminen on tehnyt sähköautoista taloudellisesti mielekkäitä.


title: Sähköauto

text: Sähköauton voimansiirron hyötysuhde on huomattavasti polttomoottoriautoa korkeampi. Sähköauton kasvihuonekaasupäästöt riippuvat siitä, millä sähköauton akkuun ladattu sähköenergia on tuotettu. Sähköautojen päästöjen alentamiseksi sähköntuotantomixiä on siis uusittava puhtaammaksi poispäin fossiilisista polttoaineista, erityisesti hiilivoimasta.


title: Sähköauto

text: Muiden autojen tapaan sähköautotkin tuottavat melu- ja rengaspölypäästöjä. Ajoneuvojen aiheuttama melun määrä ja laatu riippuu paljolti ajoneuvon nopeudesta ja massasta. Ajoneuvojen moottorin aiheuttamat käymis- ja voimansiirtoäänet korostuvat alhaisilla nopeuksilla, ja sähköautot ovat pienillä nopeuksilla tyypillisesti merkittävästi polttomoottorisia hiljaisempia. Sähköautoihin on suunniteltu keinotekoisia moottoriääniä, että esimerkiksi näkövammaiset ja lapset havaitsisivat pienillä nopeuksilla liikkuvat ajoneuvot paremmin. Suurissa nopeuksissa vierintämelu (rengasmelu ja tien pintamateriaalin vaikutus) ja ajoneuvon aerodynamiikka (ilmavirtauksen äänet) korostuvat, jolloin meluerot sähköajoneuvojen ja polttomoottoriajoneuvojen välillä ovat vähäisempiä.


title: Sähköauto

text: Sähköautot olivat höyryautojen ohella suosituimpia teollisen valmistuksen alkuajoista 1900-luvun alkuun, jolloin polttomoottoriautot syrjäyttivät ne. Polttomoottoriautojen suosiota lisäsi jäähdyttimen ja käynnistinmoottorin kehittäminen ja Fordin aloittama liukuhihnatuotanto. Sähkökemiallisten akkujen vähäinen kapasiteetti ei herättänyt toivoa sähköautojen menestyksestä.


title: Sähköauto

text: Yhtenä syynä sähkön syrjäytymiseen oli siirtyminen sähköverkoissa tasavirrasta vaihtovirtaan, joka teki akkujen latauksen mahdottomaksi ilman kalliita lisäinvestointeja. Ennen tasasuuntaajan keksimistä piti akkujen lataamiseen vaihtovirralla kytkeä vaihtovirtamoottori pyörittämään tasavirtageneraattoria, jonka virralla akkuja ladattiin. Tästä syntyi kallis lisäinvestointi, paljon energianhukkaa lämpönä ja melua koko pitkän latauksen ajan. Siirtyminen tasavirrasta vaihtovirtaan tapahtui Yhdysvalloissa asteittain, vuonna 1902 oli tuotetusta sähköstä tasavirtaa jäljellä 39 % ja 1917 enää 5 %.


title: Sähköauto

text: Yhdysvalloissa valmistettiin Henney Kilowatt -merkkistä sähköautoa vuosina 1959–1960. 1990-luvulla Kaliforniassa yritettiin lainsäädännöllä lisätä sähköautojen käyttöä, mutta lakimuutokset peruttiin autonvalmistajien vaatimuksesta. Vasta 2000-luvulla alkoi nousta uusi voimakas kiinnostus sähköautoihin hybridiautojen myötä.


title: Sähköauto

text: Sähköauton laajamittaisen käyttöönoton teknisenä esteenä on pidetty akkujen painosta johtuvaa hyötykuorman menetystä, pulmallista energiahyötysuhdetta, rajattua toimintamatkaa, latauspisteverkoston puutetta, akkujen latausaikoja ja akkujen uusimisen kustannuksia. Viime aikojen kehitys on parantanut akkukäyttöisen sähköauton kilpailukykyä verrattuna polttomoottori-, hybridi- tai polttokennoilla tuotettua sähköä käyttävään vetyautoon.


title: Sähköauto

text: Suurella, noin 100 kWh akkukapasiteetilla varustetut sähköautomallit kykenevät 400–500 kilometrin ajoon yhdellä akkulatauksella ja akut ovat entistä pitempikestoisempia sekä nopeammin ladattavia.


title: Sähköauto

text: Sähköautojen laajamittainen tulo liikenteeseen voi olla totta jo lähitulevaisuudessa. Esimerkiksi Ruotsin valtion sähköyhtymä Vattenfallin konsernijohtaja Lars G. Josefsson uskoo, että autoteollisuus suuntautuu vahvasti ja nopeasti kohti sähkö- ja hybridiautoja, niin että vuonna 2020 maailman uusista autoista joka kymmenes tulisi olemaan sähköauto. Akkukapasiteetin hinnan ennustetaan laskevan vuoteen 2030 mennessä noin 100 euroon kilowattitunnilta. 50 kWh akun hinta olisi silloin 5000 euroa, mikä on vielä kaksinkertainen hinta verrattuna bensa-auton voimapaketin autotehtaalle tuomaan kustannukseen.


title: Sähköauto

text: Hybridiautot mahdollistavat askelen kohti täysin sähköllä kulkevaa autoa, etenkin jos rinnakkaishybrideistä siirrytään sarjahybrideihin. Sarjahybridissä - kuten General Motorsin Chevrolet Voltissa - auton liikevoiman tuottaa pelkkä sähkömoottori ja polttomoottori käyttää akkuja lataavaa sähkögeneraattoria.


title: Sähköauto

text: Jotkut merkittävät autovalmistajat (esim. Toyota) linjaavat että täyssähköautoista ei ole haastamaan bensiini- ja dieseltekniikkaa, vaan panostavat vedyllä toimivan polttokennoauton kehitykseen.


title: Sähköauto

text: Sähköautoissa käytettäviä akkuja ovat muun muassa LiFePO4-litiumakku , litiumioniakku, litiumionipolymeeriakku sekä hieman harvinaisemmat sinkki-ilma- ja sulasuola-akut. Käytöstä pois jäämässä ovat jo lyijyakku, nikkelikadmiumakku (NiCd), nikkelimetallihydridiakku (NiMH).


title: Sähköauto

text: 1990-luvun loppupuolelta alkaen ovat akkuteknologiat kehittyneet, sillä etenkin matkapuhelimien ja kannettavien tietokoneiden valmistukseen on tarvittu entistä parempia akkuja.


title: Sähköauto

text:
Sähköautojen lataamiselle on yleensä useita vaihtoehtoja. Auton voi ladata tavallisesta pistorasiasta, jolloin lataaminen 100–150 km ajomatkaa varten kestää noin 6 tuntia, tai erilaisilla johdollisilla pikalatauksilla, jolloin latausaika on lyhyempi, mutta tämä vaatii erillisen latausaseman. Syksyllä 2016 voimaan astunut standardi edellyttää, että tavalliseen sukopistorasiaan kytkettävien sähköauton latausjohtojen latausvirta pitkäkestoisessa latauksessa on enintään 8 ampeeria. Tällä maksimivirralla ja 230 voltin jänniteellä voi ladata 1,84 kW sähköteholla eli tunnissa 1,84 kWh. 150 km ajomatkaa lupaavassa edullisemmassa Nissan Leaf autossa on 24 kWh akku, jolloin tyhjästä täyteen lataaminen kestää 13 tuntia standardin mukaisella virralla.
Sähköauton lataamiseksi on kehitetty johdotonta tekniikkaa, jonka odotetaan helpottavan huomattavasti latausta sillä akku latautuu automaattisesti kun auto on pysäköity johdottoman latauksen tarjoamaan pysäköintipaikkaan. Magneettiresonanssiin perustuvia latausasemia tullaan valmistamaan myös Suomessa.


title: Sähköauto

text: Akun käyttöiän pidentäminen ja lataamisen nopeuttaminen ovat oleellisia ratkaistavia haasteita sähköautojen yleistymisen tiellä, mutta tähän on myös vaihtoehtoinen ratkaisu. Sähköauton akku ei ole suoraan verrattavissa polttomoottorisen auton polttoainesäiliöön, sillä akku ikääntyy ja sen kapasiteetti vähenee käyttöiän loppua kohti. Pienemmissä akkukäyttöisissä laitteissa akun nopea vaihdettavuus on ollut normaali käytäntö jo pitkään. Suomalaisessa Toroidion sähköautossa nopeasti vaihdettava akku on oleellinen osa kokonaisratkaisua.


title: Sähköauto

text: Sähköautojen toimintamatkojen ilmoitustyyli vaihtelee. Nissan Leafille ilmoitetaan toimintamatkaksi 122–199 km olosuhteista riippuen (199 km NEDC) ja Citroën C-Zerolle 150 km NECD. Monet valmistajat ilmoittavat auton toimintamatkan testin mukaisesti, testi pyrkii simuloimaan tavallista ajoa ja siinä keskinopeus on 33 km/h eikä se sisällä nopeita kiihdytyksiä. Testiä on moitittu vanhentuneeksi, sillä käytännössä autoilla ajetaan nykyisin nopeammin. Tästä seuraa että valmistajan ilmoittama auton toimintamatka on pidempi kuin auton saavuttama toimintamatka, jos ajetaan samaa nopeutta muun liikenteen kanssa. Liechtensteiniläinen NanoFlowcell väittää ratkaisseensa toimintasädeongelman virtauskennoakulla, ja että yrityksen prototyyppiauto saavutti 1000 km toimintasäteen yhdellä latauksella.


title: Sähköauto

text: Ruotsalaisen TSS testasi alkutalvesta 2014 markkinoilla olevien sähköautojen, Nissan Leaf, Citroën C-Zero, Renault Kangoo, Volvo C30 ja Tesla Roadster akun kestoa talvisissa olosuhteissa. Testin mukaan -20 asteen lämpötilassa autojen toimintamatka lyheni huomattavasti. Lämmityslaitetta käytettäessä näistä autoista vain Tesla Roadster eteni yli 100 km:n matkan 90 km/h nopeudella ajettaessa. Esimerkiksi Nissan Leafista akku tyhjeni jo 58 km ajolla ajettaessa 100 km/h.


title: Sähköauto

text: Sähköauto olisi toimintasäteeltään monelle autoilijalle riittävä arkikäytössä, sillä esimerkiksi Suomessa keskimääräinen itse ajettu työmatka on 16 kilometriä ja päivittäin autoilla ajetaan keskimäärin 50 kilometriä. Keskimääräinen mökkimatka on 93 kilometriä, jolloin takaisin pääseminen edullisemmilla sähköautoilla edellyttää vähintään 10 tunnin latausmahdollisuutta kotitaloussähköllä. Mökkeilyä ajatellen valitettavaa on, että ainoa täyssähköauto johon saa vetokoukun, on Tesla Model X. Ladattavissa hybridiautoissa vetokoukku on saatavilla useisiin malleihin.


title: Sähköauto

text: Sähköauton toimintamatkan arvioinnissa tulee olla kriittinen käytetyn mittausmenetelmän suhteen, koska alalle ei ole vielä syntynyt vakiintunutta testikäytäntöä. Parhaiten toimintamatka selviää koeajamalla auto omassa arkikäytössä, mielellään pakkassäässä.


title: Sähköauto

text: Yksittäiset akut järjestetään suuremmaksi akustoiksi, jossa voltti- ja ampeerituntimääriltään toisistaan eroavat akut muodostavat energiamäärältään optimaalisen kokonaisuuden. Akkujen käyttöikä vaikuttaa suuresti käyttökustannuksiin ja akkujen kuluminen riippuu puolestaan monesta eri tekijästä.


title: Sähköauto

text: Hybridiautojen nikkelimetallihydridiakkujen tiedetään kestävän käyttöä yli kymmenen vuotta. Näitä kokemuksia ei kuitenkaan voi suoraan yleistää koskemaan täyssähköautoja, koska akun rakenne sekä syklien syvyys ja määrä ovat hyvin erilaiset. Täyssähköautoissa ja ladattavissa hybridiautoissa käytettävien litiumakkujen todellisesta kestävyydestä on saatavilla vasta hyvin vähän pitkäkestoista tai suuren yksilömäärän tietoa. Ei-ladattavissa hybridiautoissa akuston kapasiteetin aleneminen ei ole myöskään samalla tavalla ongelma kuin täyssähköautoissa.


title: Sähköauto

text: Käytännön esimerkkinä Toyota RAV4 EV:n NiMH-akut ovat saavuttaneet 160 000 km ajomäärän hyvin pienellä toimintasäteen pienenemisellä, ja sähköautot saattavat siten saavuttaa tai ylittää vastaavan polttomoottoriauton eliniän akkujen osalta. Toisaalta nykyään käytetään litiumioniakkuja, jotka kestävät paljon suurempiakin ajokilometrejä. Esimerkiksi Teslan akkutakuu kattaa rajattomat kilometrit 8 vuoden sisällä, mutta takuu ei kata akun normaalista käytöstä ja ikääntymisestä johtuvaa kapasiteetin ja tehon alenemista. Nissan Leafin akkutakuu kattaa myös kapasiteetin alenemisen niin, että kapasiteetti pysyy viisi vuotta tai 100 000 ajokilometriä (riippuen siitä, kumpi saavutetaan ensin) sellaisella tasolla, että auton akkukapasiteettimittarin 12 palkista näkyy vähintään yhdeksän. Uusissa, suuremmalla 30 kilowattitunnin akustolla varustetuissa Leafeissa vastaava takuuaika on 8 vuotta tai 160 000 ajokilometriä.


title: Sähköauto

text: Tämänhetkisten arvioiden mukaan akkujen käyttöikä on noin 250 000–300 000 kilometriä, jos arvioidaan, että akku on vaihtokunnossa kun sen kapasiteetista on noin 75 prosenttia jäljellä. Toisaalta pitkäaikaisia ja kattavia tutkimuksia sähköautojen akkujen kulumisesta ei toistaiseksi juuri ole. Monilla Tesloilla on ajettu ainakin 300 000 kilometriä. Yhdellä Teslalla oli ajettu jopa yli 300 000 kilometriä, ja akkujen kapasiteetti oli heikentynyt vain kuusi prosenttia.


title: Sähköauto

text: Kaikki energiavarastot, kuten akut ja polttoaineet, ovat ympäristölle haitallisia ja tuottavat hävittämis- tai kierrätysmaksuja. Joidenkin uusien akkujen valmistuksessa käytettävät kemikaalit ovat ympäristölle haitallisia. Tässäkin asiassa erityisesti litiumakkuja valmistavat tehtaat ovat parantaneet ympäristötietouttaan. Litium itsessään on hyvin reaktiivinen materiaali ja palaa helposti. Uusimmat LiFePO4-litiumakut eivät sisällä ympäristölle haitallisia aineita.


title: Sähköauto

text: Perinteisillä autojen käynnistysakuilla on hyvät kierrätysohjelmat, joten todennäköisesti uusille akuille luodaan maailmanlaajuisesti vastaavat kierrätysjärjestelyt, joilla ympäristölle haitalliset kemikaalit saadaan talteen. Tällä hetkellä ongelmana on, että litiumakkujen kierrätys ei kannata taloudellisesti, vaan siitä jää tappiolle ja kierrätys perustuu lainsäädäntöön: arvometalleja on akussa todella vähän ja niiden erottaminen on kallista, kuten myös litiumin.


title: Sähköauto

text: Yhä enemmän myös etsitään ja käytetään akkujen kehittämisessä biologisesti turvallisia aineosia ja pyritään eroon haitallisista ja myrkyllisistä aineista.


title: Sähköauto

text: Sähköauton turvallisuusnäkökohtia on pohdittu kansainvälisessä ISO standardissa 6469. Standardi jakaantuu kolmeen osaan ja käsittelee seuraavia aiheita:


title: Sähköauto

text: Palomiehet ja pelastushenkilökunta tarvitsevat erityistä koulutusta sähkö- ja hybridiauto-onnettomuuksien aiheuttamien suurten jännitteiden ja akkujen kemikaalipäästöjen varalle. Sähköauto-onnettomuudet synnyttävät uudenlaisia uhkia, kuten akkujen äkillisen purkautumisen aiheuttamia paloja.


title: Sähköauto

text: Sähköautoihin tarjotaan huomattavan pitkiä takuita. Esimerkiksi Australiassa Teslan S ja X-malleihin autonvalmistajan tarjoama takuu on 8 vuotta tai 160 000 kilometriä. BYD:n E6-mallin akun takuu on 4000 täyttä sykliä, joka vastaa takuuta akun 11 vuoden ikään asti, jonka jälkeen BYD takaa akussa olevan vielä 75 prosenttia kapasiteetista käytettävissä.


title: Sähköauto

text: Takuulla on vaikutusta auton jälleenmyyntiarvoon.


title: Sähköauto

text: BYD:n E6-mallin akun 4000 täyttä sykliä vastaa 1,5 miljoonan kilometrin ajomatkaa. Tesla takaa että Semi-mallinen sähkörekka ei mene rikki miljoonan mailin ajomatkalla eli 1,6 miljoonalla kilometrillä.


title: Sähköauto

text: Auton ja sen akun pitkäikäisyydellä on vaikutusta auton jälleenmyyntiarvoon.


title: Sähköauto

text: Teslan S- ja X-henkilöautot ovat säilyttäneet jälleenmyyntiarvoaan paremmin kuin bensiiniautot. 80 500 kilometrin (50 000 mailin) mittarilukemalla S-mallin jälleenmyyntiarvo oli pudonnut keskimäärin 27 prosenttia ja X-mallin 23 prosenttia. Lähimmäksi bensiiniautoista tulivat Daimlerin Mercedes-Benz S-mallit 33 prosentilla ja Lincoln Navigator 34 prosentilla.


title: Sähköauto

text: Sähköautojen hankintakustannukset ovat tyypillisesti suuremmat kuin perinteisten polttomoottoriautojen. Tämä johtuu akustojen korkeasta hinnasta.


title: Sähköauto

text: Sähköautojen huolto- ja sähkön kulujen on arvioitu olevan alhaisemmat kuin perinteisten autojen huolto- ja polttoainekulujen. Akuston todellisesta kestävyydestä on edelleen varsin vähän kokemuksia Suomessa.


title: Sähköauto

text:
Useat tutkimukset ovat osoittaneet että polttoaineen kulutuksen säästöt eivät kata sähköauton kalliimpaa hankintahintaa auton käyttöiän aikana.
Sähköautojen vaihtoarvon arvostuksessa on epävarmuutta kun uutta, parempaa ja edullisempaa mallia tulee markkinoille lisäksi sähköautojen myynti perustuu monessa maassa tukiin jotka saattavat muuttua arvaamattomasti.


title: Sähköauto

text: Sähköauton energiakustannukset ovat tyypillisesti muutamien eurosenttien luokkaa kilometrillä, kun taas bensiinikäyttöisen auton energia maksaa moninkertaisesti tähän verrattuna. Tämä johtuu sähköisen voimalinjan paremmasta kokonaishyötysuhteestasekä polttoaineiden on myös suuremmasta haittaverosta verrattuna sähköön. Talvella muun muassa ohjaamon lämmitykseen tarvittava energia kasvattaa kulutusta, kun taas polttomoottorin tuottama hukkalämpö voidaan käyttää ohjaamon lämmitykseen, mikä tasaa hieman eroa.


title: Sähköauto

text: Kokonaiskäyttökustannukset kertyvät paljolti akkujen vaihtokustannuksista. Vuonna 2016 akuston hinnaksi arvioidaan on noin 330 euroa kilowattitunnilta. 30-40 tuhatta euroa maksavaan edulliseen sähköautoon ei siten voi saada tehokasta akkua. Teslan huoltosopimuksella 40 kWh vaihtoakkupaketti maksaa nykyään 8 000 $. Akkujen käyttöikä on akkutyypistä riippuen yleensä noin 5–15 vuotta. Mitä suurempi akusto, sen parempi toimintamatka (jopa 400–500 km), latausaika ja käyttöikä (jopa 10-15 vuotta). Jos 20 kWh akustolla ajetaan 250 000 km, akuston kilometrikustannus olisi 0,025 €/km. Kun tähän lisätään sähkö (0,0588 €/kWh, 20 kWh/100 km) eli 0,01 €/km, tulee sähköauton kustannuksiksi varsin matala 0,035 €/km (vastaavan kapasiteetin bensa-autolla, esimerkiksi Toyota Aygolla polttoainekustannus on 5 l/100 km x 1,4 €/l = 0,07 €/km). Korkeamman ostohinnan vastapainona ovat matalat ajo- ja huoltokustannukset. Akut kierrätetään ja harvinaiset raaka-aineet otetaan niistä talteen, mutta silti akkujen raaka-aineiden saatavuus voi aiheuttaa tulevaisuudessa huomattavia haasteita sähköautojen yleistymiselle.


title: Sähköauto

text: Helsingin Energian tutkimus- ja kehityspäällikkö Jussi Palolan laskelman mukaan sähköautojen osuuden kasvattaminen puoleen pääkaupunkiseudun liikennesuoritteesta kasvattaisi sähkön kulutusta 500 gigawattituntia, joka vastaa kymmenesosaa Helsingin sähkön kulutuksesta. Tämä määrä pystyttäisiin tuottamaan kaavailtujen tuulipuistohankkeiden tuottamalla tuulivoimalla.


title: Sähköauto

text: Jos Ruotsin kaikki autot olisivat sähköautoja, niiden energian tuottamiseen tarvittaisiin sähköä samaa suuruusluokkaa kuin mitä yksi ydinvoimala nyt tuottaa.


title: Sähköauto

text: Suomessa sähköautosta joutuu maksamaan käyttövoimaveroa (entinen dieselvero). Käyttövoimavero tulee maksaa, vaikka käytetty sähkö on jo verotettua ja/tai sähkö olisi tuotettu uudistuvilla luonnonvaroilla. Sähköautosta käyttövoimaveroa maksetaan painon mukaan, käyttövoimaveron määrä päivää kohden on jokaiselta kokonaismassan alkavalta sadalta kilogrammalta 1,5 senttiä. Suurista summista ei kuitenkaan puhuta: esimerkiksi Tesla Model S:n ajoneuvovero on vain 217,54 euroa vuodessa - saman verran kuin 167 g/km hiilidioksidipäästöisellä bensiinikäyttöisellä henkilöautolla. Tämä on huomattavasti vähemmän kuin vastaavapäästöisen ja -painoisen dieselauton vero, joka on 758,47 euroa.


title: Sähköauto

text: Auton myyntihintaan sisältyvä sähköauton autovero taas on matala, koska autovero määräytyy paikallisten hiilidioksidipäästöjen mukaan, ja tämä lukema on sähköautolla 0 g/km.


title: Sähköauto

text: Kun arvioidaan auton ympäristövaikutuksia kokonaisuutena otetaan huomioon kaikki tekijät auton koko käyttöiältä, sen ekologinen jalanjälki. Tällöin otetaan huomioon kaikki ympäristövaikutukset, jotka seuraavat niin auton valmistuksesta, sen käytöstä kuin sen purkamisestakin. Sähköauton ja polttomoottoriauton ympäristövaikutuksia on vaikea vertailla tyhjentävästi ja tasapuolisesti. Sähköautojen ekologisuus vaihtelee maittain merkittävästi riippuen kunkin maan sähkötuotannon rakenteesta.


title: Sähköauto

text: Suurin vaikutus ympäristölle on todennäköisesti auton käyttämä energialähde. Vertailussa vaikuttavin ero sähköauton hyväksi syntyy, kun sähköauton tarvitsema sähkö tuotetaan täysin uusiutuvilla luonnonvaroilla tai ydinvoimalla. Jos taas sähkö tuotetaan fossiilisilla polttoaineilla, kuten suurin osa sähköstä maailmalla tällä hetkellä tuotetaan, pienenee autojen välisen ympäristövaikutuksen ero. Sähkötuotannon nykyisellä jakaumalla on sähköauton jättämä ekologinen jalanjälki kuitenkin huomattavasti pienempi. Yhdysvaltalaisen selvityksen mukaan sähköautot eivät siellä juurikaan olisi polttomoottoriautoja ympäristöystävällisempiä, ellei sähköntuotannon rakennetta muuteta ekologisemmaksi. Esimerkiksi Suomessa teollisesti tuotetun sähköenergian hiilidioksidipäästöt pienenivät vuoden 2016 alkua edeltäneen kahden vuoden aikana merkittävästi eli kolmenneksen, likimain tasolta 150 g(CO)/ kWh(e) tasolle 100 g(CO)/ kWh(e), kun tarkastellaan 12 kuukauden liukuvaa keskiarvoa energiantuotannosta. Lisäksi Suomessa kuluttaja voi valita sähköntoimittajansa ja käyttämänsä sähkön alkuperän. Kuluttajan kotiin tai latauspisteelle saapuvan sähkön päästöarvo on hiukan korkeampi sähköverkon siirtohäviöiden seurauksena.


title: Sähköauto

text: Akkujen uusiminen on yksi tekijä sähköauton ympäristövaikutuksia arvioitaessa. Niiden käyttöikä vaihtelee 5–15 vuoteen riippuen akkutyypistä, ajokilometreistä ja siitä, kuinka loppuun akku käytetään. Nykyään käytetään pitkäkestoisia litium-ioniakkuja; esimerkiksi Teslan akkutakuu on 8 vuotta rajattomilla ajokilometreillä. Toisaalta myös polttomoottoriautoa rasittaa kuluvien osien vaihtaminen (sytytystulpat, suodattimet, käynnistysakut yms.) ja öljynvaihdot. Sähkömoottori on puolestaan huomattavasti pitkäikäisempi kuin polttomoottori, sillä siihen ei kohdistu vastaavaa kulutusta (kitkaa, lämpöä ja painetta).


title: Sähköauto

text: Polttomoottoriautojen käytöstä aiheutuu merkittävästi pienhiukkaspäästöjä, etenkin bensiini- ja dieselautoista. Esimerkiksi Suomessa pienhiukkasista aiheutuvia ennenaikaisia kuolemia arvioidaan tapahtuvan vuosittain noin 1300, toisaalta sähköautokin tuottaa katupölyä ja rengaspölyä.


title: Sähköauto

text:
Sähköauton akusto saattaa kärsiä lämpökarkaamisesta ja ylikuumeneminen tai ylilataaminen johtaa tulipaloon. Akuston suuren energiamäärän johdosto tulipalot ovat monesti tuhoisia autolle ja lähiympäristölle.
Myös useita kolarista johtuneita tulipaloja on raportoitu.


title: Sähköauto

text: Palolaitokselle sähköautopalon sammuttaminen on vaikeaa. Tavanomaisen polttomoottoriauton palon sammuttamisessa kestää minuutteja, mutta sähköautopalon sammuttamisessa kestää noin viisi tuntia. Tie tai moottoritien kaista täytyy sulkea noin kuudeksi tunniksi, ja palomiesten täytyy olla varmoja ettei auto pala enää kun auto siirretään. Palava litiumioniakku luo kuuman tulen ja vapauttaa myrkyllisiä kaasuja. Palavaa akkua on vaikea sammuttaa.


title: Sähköauto

text: Sähköautot ovat yleensä painavampia kuin perinteiset autot ja täten pienentäen toimintamatkaa ja pidentäen jarrutusmatkoja. Kuitenkin onnettomuustilanteissa painavamman auton kyydissä oleville tulee pienemmät vammat kuin kevyemmissä ajoneuvoissa, ja siten lisäpaino tuo lisäturvallisuutta.


title: Sähköauto

text:
Pienissä nopeuksissa sähköautot ovat hiljaisempia kuin perinteiset autot.
Useimmat myynnissä olevat Yhdysvalloissa, Japanissa ja Euroopassa olevista automalleista tekevät varoitusäänen kaiutinjärjestelmällä, ei kuitenkaan Tesla. Testit ovat osoittaneet tämän vaaran toteen etenkin alhaisissa nopeuksissa ja koskevan kaikkia tienkäyttäjiä, ei pelkästään näkökyvyltään rajoittuneita.
Euroopan komission yhteydessä toimiva EAFO (European Alternative Fuels Observatory, vapaa suom. "Euroopan vaihtoehtoisten polttoaineinden tarkkaamo") kerää tilastoja eniten myydyistä sähkö- ja hybridiautoista EU-maissa.


title: Sähköauto

text: Sähköakkuun perustuvista sähköautoista (BEV) kahdeksan suosituinta automallia on listattu alla EU:ssa vuonna 2018 (alkuvuonna) ja kolmena edellisenä vuonna (päivitetty 15.10.2018 EAFO:n tilastosta). Osa listan hybridiautomalleista tuotiin markkinoille vasta vuosien 2015 tai 2016 aikana:Ladattavien hybridiautojen (PHEV) viiden kärki EU:ssa oli seuraava (päivitetty 15.10.2018 EAFO:n tilastosta): Osa listan hybridiautomalleista tuotiin markkinoille vasta vuosien 2015-2017 aikana.


title: Asaf

text: Asaf tai Aasaf on Raamatun Vanhan testamentin henkilö, joka eli Israelin kuningas Daavidin aikana. Hän oli Geersomin sukuun kuuluva leeviläinen ja toimi Jumalan ilmestysmajassa ja temppelissä laulunjohtajana. Psalmien kirjassa on suuri määrä Asafin nimiin pantuja psalmeja.


title: Asaf

text: Asaf mainitaan Ensimmäisessä aikakirjassa kahdessa kohdin:


title: OpenWengo

text: OpenWengo on open source -yhteisö, joka kehittää WengoPhone-pikaviestintäohjelmaa. Yhteisöön kuuluu wiki, sähköpostilista, IRC-kanava, virheidenilmoitusjärjestelmä ja muita toimintoja.


title: ADC Airlinesin lento 53

text: ADC Airlinesin lento 53 oli ADC Airlinesin reittilento Nigerian Abujasta Sokotoon. Lennolla 29. lokakuuta 2006 käytetty Boeing 737-2B7 joutui tuuliväänteeseen pian lähdettyään lentoon Abujasta. Miehistö reagoi nostamalla koneen nokkaa ylöspäin, jolloin kone sakkasi ja syöksyi maissipellolle lähellä lentoasemaa.


title: ADC Airlinesin lento 53

text: Onnettomuuslennolla oli sata matkustajaa ja viisi miehistön jäsentä. Heistä 96 kuoli onnettomuudessa. Yksi miehistön jäsen ja yksi matkustaja loukkaantuivat vakavasti, ja seitsemän matkustajaa selvisi vähin vammoin tai vammoitta. Uhrien joukossa oli Nigerian muslimien hengellinen johtaja, Sokoton osavaltion sulttaani Mohammadu Maccido, ja kaksi osavaltion senaattoria, joista toinen oli Maccidon poika.


title: ADC Airlinesin lento 53

text: Lennon 53 maahansyöksy oli kolmas vakava lento-onnettomuus Nigeriassa vuoden sisään, vaikka jo edellisten kahden onnettomuuden jälkeen maan lentoturvallisuutta oli pyritty parantamaan. Lennon 53 onnettomuutta seuranneen painostuksen myötä presidentti Olusegun Obasanjo siirsi liikenneministeri Babaola Borishaden muihin tehtäviin.


title: ADC Airlinesin lento 53

text: Onnettomuuskone oli Boeingin valmistama 737-2B7, jonka voimalaitteina oli kaksi Pratt & Whitney JT8D-17A -suihkumoottoria. Se lensi ensilentonsa 27. syyskuuta 1983 ja toimitettiin lokakuussa 1983 USAirille. Helmikuussa 1999 kone siirtyi nimensä US Airwaysiksi muuttaneen yhtiön omistamalle MetroJet-halpalentoyhtiölle. Syyskuussa 2003 kone toimitettiin ADC Airlinesille, joka vuokrasi sen yhdysvaltalaiselta Celtic Capitalilta.


title: ADC Airlinesin lento 53

text: Koneella oli lennetty onnettomuuteen mennessä 44 465 lentoa ja 56 411 tuntia 9 minuuttia. Edellinen raskas huolto oli tehty 28. heinäkuuta 2005, jolloin lentotunteja oli 54 337. Seuraava raskas huolto olisi tehty joko 27. tammikuuta 2007 tai 57 337 tunnin täytyttyä.


title: ADC Airlinesin lento 53

text: Onnettomuuspäivän aamuna kone oli Calabarissa, jonne se oli saapunut edellisenä iltana. Päivän ensimmäinen lento oli Calabarista Lagosiin, jonne kone saapui kello 8.25 (kaikki ajat paikallista aikaa). Lagosissa kone tankattiin ja matkustamomiehistö vaihtui. Lagosista kone lähti lennolle 63 Abujaan 9.29 ja laskeutui kello 10.20. Abujassa koneeseen tankattiin 5 000 litraa polttoainetta, jota koneen tankeissa oli sen jälkeen kaikkiaan 11 000 kilogrammaa.


title: ADC Airlinesin lento 53

text: Matkustajien noustua koneeseen lentoasemalla alkoi sataa, ja miehistö sulki ovet. Maahuolintahenkilöstöä oli kuitenkin vielä koneessa, ja sateen tauottua ovet avattiin ja heidät päästettiin ulos, minkä jälkeen lentäjät pyysivät lennonjohdolta lupaa moottorien käynnistämiseen. Lento 53 sai käynnistysluvan kello 11.15 ja rullausluvan 11.21. Heti rullausluvan saatuaan lentäjä kysyi lennonjohdolta tuulioloista, ja hänelle kerrottiin tuulen nopeuden olevan kahdeksan solmua ja suunnan vaihtelevan. Pian tämän jälkeen tuuli oli yltynyt jo 15 solmuun, ja lennonjohto varoitti miehistöä tuulenpuuskista. Sillä hetkellä tuulen nopeus oli 35 solmua, mutta jo minuuttia myöhemmin enää 28 solmua.


title: ADC Airlinesin lento 53

text: Kone saapui kiitotielle kello 11.25, ja lennonjohto antoi tuulen nopeudeksi 15 solmua. Kentällä olleen toisen koneen lentäjä sanoi radioon nopeuden olevan todellisuudessa lähempänä 35 solmua ja ilmoitti samalla jäävänsä odottamaan sään paranemista. Lento 53 sen sijaan pyysi lähtölupaa. Juuri ennen lentoonlähtöä miehistö kuittasi tiedon siitä, että odotettavissa oli tuuliväänteitä. Kone lähti liikkeelle kello 11.29. Lähtökiidon aikana alkoi rankkasade. Kone saavutti etukäteen lasketun lentoonlähtönopeuden vasta lentoonlähdön jälkeen, neljä sekuntia laskutelineiden nostamisen jälkeen.


title: ADC Airlinesin lento 53

text: Kaksi sekuntia myöhemmin tuuliväännevaroitus käynnistyi, kun lentoonlähdön aikana vallinnut vastatuuli muuttui äkillisesti myötäiseksi. Tämä heikensi huomattavasti koneen suorituskykyä ja siiven tuottamaa nostetta. Miehistö reagoi tilanteeseen nostamalla koneen nokkaa ylöspäin, 30–35 asteen kulmaan, mikä oli huomattavasti kriittistä kulmaa suurempi. Suuren nousukulman vuoksi ilmavirta moottoreihin häiriintyi niin, että moottorien turbiinien lavat alkoivat sakata. Hetkeä myöhemmin lentokone sakkasi ja alkoi menettää korkeutta kovaa vauhtia. Koneen vasen siipi osui ensin puun oksaan, minkä jälkeen kone syöksyi maissipellolle. Kone osui maahan nokka alhaalla ja rajusti vasemmalle kallistuneena kello 11.30. Lento ehti kestää vain 76 sekuntia.


title: ADC Airlinesin lento 53

text: Pian koneen lähdettyä lentoon lennonjohto kehotti miehistöä vaihtamaan taajuutta, mutta ei saanut kuittausta. Myöskään lähestymis- ja aluelennonjohdon tai lentoasemalla olleiden muiden lentokoneiden yhteydenottoihin ei vastattu. Kello 11.38 lennonjohtajat saivat puhelimitse tiedon maahansyöksystä. Abujan lentokenttäpalokunnasta lähti onnettomuuspaikalle kymmenen palomiestä, mutta heidän autonsa juuttui ja he joutuivat sammuttamaan palopesäkkeitä 20 käsisammuttimella.


title: ADC Airlinesin lento 53

text: Maahansyöksyn seurauksena kone hajosi osiin, ja koneen keskiosa ja oikea siipi syttyivät tuleen. Koneen perästä pieni osa säilyi sen verran ehjänä, että siellä istuneet kahdeksan matkustajaa ja yksi lentoemäntä selvisivät onnettomuudesta. Kaikki muut 96 koneessa ollutta sen sijaan menehtyivät maahansyöksyssä ja sitä seuranneessa tulipalossa.


title: ADC Airlinesin lento 53

text: Julkaisemassaan loppuraportissa Nigerian onnettomuustutkintavirasto totesi onnettomuuden pääasiallisiksi syiksi lentäjän päätöksen lähteä lentoon huonossa säässä sekä väärän reagoinnin koneen jouduttua tuuliväänteeseen, mistä seurasi sakkaus, josta konetta ei saatu oikaistua. Onnettomuuden syntyyn vaikutti myös se, että miehistön koulutuksessa oli käytetty vääriä menetelmiä, kun opetettiin toimintaa tuuliväänteessä, eikä ADC Airlines ollut määrittänyt lentäjilleen toimintaohjeita huonossa säässä lentämiseen. Lisäksi tehtävien jako lentäjän ja perämiehen välillä ei ollut toimintaohjeiden mukainen, mikä vaikeutti koneen hallintaa.


title: ADC Airlinesin lento 53

text: Tutkintaraportissaan Nigerian onnettomuustutkintavirasto antoi viisi suositusta Nigerian ilmailuviranomaisille. Se kehotti valvomaan, että lentäjät on koulutettu toimimaan tuuliväänteissä ja että koulutus on tehty oikeilla menetelmillä, sekä varmistamaan, etteivät lennonopettajat ja -kouluttajat toimi itse tarkastuslentäjinä koulutuksessa. Lisäksi ilmailuviranomaisia kehotettiin huolehtimaan siitä, että maan lentoasemille asennettaisiin tuuliväänteistä varoittavat laitteet mahdollisimman pian. Yksi suositus oli, että lentoyhtiöiden toimintakäsikirjat tulisi hyväksyä vain, jos niissä on riittävän tarkat toimenpiteet kaikkia tilanteita, myös huonoa säätä, varten. Suosituksista viimeinen kehotti ilmailuviranomaisia tarkastamaan tarkemmin ulkomailla myönnetyt lupakirjat ennen niiden vahvistamista.


title: ADC Airlinesin lento 53

text: Lennon 53 maahansyöksy oli kolmas vakava lento-onnettomuus Nigeriassa vuoden sisään. Jo edellisten kahden onnettomuuden jälkeen presidentti Olusegun Obasanjo oli luvannut parantaa maan lentoturvallisuutta muun muassa kitkemällä ilmailualalta korruptiota ja määräämällä lentoyhtiöille ylimääräisiä tarkastuksia. Lennon 53 onnettomuutta seuranneen painostuksen myötä hänen oli lopulta siirrettävä liikenneministeri Babaola Borishade muihin tehtäviin.


title: Perhe on paras

text: Perhe on paras ("Family Ties") on yhdysvaltalainen vuosina 1982–1989 tuotettu tilannekomediasarja. Sarjaa esitti NBC.


title: Perhe on paras

text: Sarja keskittyy ohiolaisen Keatonin perheen elämään. Perheeseen kuuluivat sarjan alussa vanhemmat Elyse (Meredith Baxter, sarjan teon aikaan Baxter-Birney) ja Steven (Michael Gross) sekä heidän kolme lastaan, Alex (Michael J. Fox), Mallory (Justine Bateman) ja Jennifer (Tina Yothers). Perheen isä johtaa televisioasemaa ja äiti työskentelee arkkitehtina. Sarjan kolmannella kaudella, keväällä 1985, perheeseen syntyi neljäs lapsi, Andrew. Monelle yhdysvaltalaissarjalle tyypillisesti (niin sanottu "soap opera rapid aging syndrome") hahmo vanheni jo seuraavana vuonna esikouluikään ja tätä esitti tästä lähtien Brian Bonsall.


title: Perhe on paras

text: Keatonin perheen lisäksi sarjan hahmoihin kuului alusta alkaen myös perheen sosiaalisesti kömpelö, Malloryyn ihastunut naapuri Erwin "Skippy" Handelman (Marc Price). Vuonna 1985 esitetyissä jaksoissa hahmovalikoimaan liittyivät Malloryn poikaystävä Nick Moore (Scott Valentine) ja Alexin tyttöystävä Ellen Reed (Tracy Pollan, josta tuli myöhemmin Alexia esittäneen Michael J. Foxin vaimo). Ellenin jälkeen Alex seurusteli sarjan viimeisinä vuosina Courteney Coxin esittämän Lauren Millerin kanssa.


title: Perhe on paras

text: Keatonin perheen vanhemmat ovat vasemmistolaisesti ajattelevia demokraatteja (nuoruudessaan he olivat kuuluneet hippiliikkeeseen), kun taas perheen vanhin poika Alex, josta muodostui lopulta sarjan keskeisin hahmo, on konservatiivinen, talousorientoitunut republikaani. Suuri osa sarjan huumorista juonsi juurensa tästä asetelmasta. Alex ihaili erityisesti presidentti Richard Nixonia, jonka kuvan hän on asettanut sänkynsä yläpuolelle, sekä presidentti Ronald Reagania, toimittaja William F. Buckley nuorempaa ja taloustieteilijä Milton Friedmania. Valmistuttuaan high schoolista hän pääsi opiskelemaan taloutta ja saatuaan korkeakoulututkinnon hän päätyi sarjan lopussa työskentelemään Wall Streetille.


title: Perhe on paras

text: "Perhe on paras" poiki vuonna 1988 spin-offin "Day by Day", joka ei kuitenkaan menestynyt erityisen hyvin. Sen viimeinen jakso esitettiin kesäkuussa 1989, runsas kuukausi emosarjan päättymisen jälkeen. Sarja keskittyi Steven Keatonin opiskeluaikaisen kämppäkaverin Brian Harperin ja tämän perheen elämään. Myös toinen spin-off, Nick Mooreen keskittyvä "The Art of Being Nick", oli suunnitteilla, mutta siitä tuotettiin lopulta vain pilottijakso.


title: Perhe on paras

text: Sarja oli 1980-luvun suosituimpia yhdysvaltalaisia komediasarjoja muun muassa sarjojen "The Cosby Show" ja "Terveydeksi" ohella. Ronald Reagan kertoi 1980-luvulla, että "Perhe on paras" oli hänen suosikkisarjansa televisiossa.


title: Kevyt osasto 5 (talvisota)

text:
Kevyt osasto 5 oli suomalainen joukkoyksikkö, joka taisteli talvisodassa 1939–1940. Sen miehistö oli koottu pääosin Hämeen läänin alueelta. Osasto perustettiin ylimääräisten harjoitusten yhteydessä Aulangolla ja se taisteli muun muassa
Kevyt osasto 5 kotiutettiin 27.5.1940


title: Kristillinen terrorismi

text: Kristillinen terrorismi on terrorismia, jota tehdään kristinuskon nimissä tai jonka tekijät vetoavat Raamattuun oikeutuksena terroriteoille. Esimerkiksi aborttia vastustanut kristitty terroristi James Charles Kopp ampui Yhdysvalloissa aborttiklinikan lääkärin tohtori Barnett Slepian. Kristityt ovat suorittaneet myös useita muita hyökkäyksiä aborttiklinikoita vastaan. Useimmat kristityt tuomitsevat terrorismin ja pitävät sitä selkeästi epäkristillisenä toimintana. Erityisesti Uusi Testamentti on myös väkivallan käyttöä vastaan.


title: Kristillinen terrorismi

text: Kristillistä terrorismia on esiintynyt kaikkialla maailmassa myöhäisantiikista lähtien. Vaikeuden määrittelyssä aiheuttaa erityisesti varhaisvaiheen terrorismissa se, että on hankala määritellä terrorismia aikakauden kontekstissa. Useimmat kristillisesti motivoituneet väkivallanpurkaukset olivat väkijoukkojen suorittamia tuhoamisia tai lynkkauksia, joista ehkä merkittävimpänä on jäänyt historiaan aleksandrialaisen filosofi Hypatian murha 300-luvulla.


title: Kristillinen terrorismi

text: Irlannin sisällissodassa osapuolet ovat jaottuneet protestanttisiin lojalisteihin ja katolisiin tasavaltalaisiin. Tämä on ollut seurausta siitä, että katoliseen Irlantiin muutti 1600-luvulta lähtien protestanttisia siirtolaisia, jotka muodostivat hallitsevan luokan aina 1900-luvun alkupuolelle saakka. Käytännössä kyseessä on sekä yhteiskunnallinen että uskonnollinen konflikti. Koska kumpikaan osapuoli ei ole kyennyt käymään järjestäytynyttä sotaa, terroristiset taistelumenetelmät ovat olleet tavallisia. Irlannin terrorismia voidaankin pitää ainakin osittain uskonnollisesti motivoituneena.


title: Kristillinen terrorismi

text: Nykyaikaiset kristilliset ääriliikkeet nojaavat omaan tulkintaansa Raamatusta, josta he löytävät oikeutuksen terrori-iskuilleen. Kohteiksi ovat esimerkiksi Yhdysvalloissa joutuneet juutalaiset, islaminuskoiset ja mustat sekä aborttiklinikat ja niissä työskentelevät tai aborttia kannattavat poliitikot. Yksi vaarallisimmiksi katsotuista on yhdysvaltalainen abortteja vastustava Army of God ("Jumalan armeija"), joka on syyllistynyt mm. pommi-iskuihin, murhiin ja tuhopolttoihin.


title: Kristillinen terrorismi

text: Kun Nikos Kazantzakiksen romaaniin perustuvaa elokuvaa Kristuksen viimeinen kiusaus ("The Last Temptation of Christ", 1988) alettiin esittää Ranskassa, katoliset ääriliikkeet suorittivat sarjan terrori-iskuja elokuvaa esittäneitä teattereita vastaan. Ryhmät pyrkivät estämään sisäänpääsyn elokuvateatteihin ja katsomaan meneviä ihmisiä pahoinpideltiin. Haju- ja kyynelkaasupommeja räjäytettiin saleissa ja katsomoissa. Murheellisin ja tuhoisin oli katolisen fundamentalistiryhmän suorittama terrori-isku pariisilaiseen Saint Michel-elokuvateatteriin. Ryhmän jäsenet sytyttivät teatterin palamaan palopommilla kesken näytännön 22. lokakuuta 1988. Teatterissa olleista ihmisistä 13 loukkaantui, yksi hengenvaarallisesti. Pariisin arkkipiispa kardinaali Jean-Marie Lustiger vastusti elokuvan esittämistä näkemättä sitä, mutta kehotti ääriliikkeitä pidättäytymään väkivallasta.


title: Kristillinen terrorismi

text: Iskut vaikuttivat elokuvan levitykseen Ranskassa. 30 teatteria 50:stä lopetti elokuvan näytännöt ja kaavailtu katsojamäärä jäi 170 000 odotetusta puolesta miljoonasta katsojasta. Äärikristityt kokivat saaneensa voiton ja siirtyivät tekemään iskujaan Claude Chabrolin elokuvaa "Naisten asioita" esittäneitä teattereita vastaan. Yhdessä kyynelkaasupommihyökkäyksistä kuoli yksi katsoja sydänkohtaukseen etsiessään ulospääsyä teatterista.


title: Isaac Stern

text: Isaac Stern (21. heinäkuuta 1920 Kremenets, Puola (nykyään Ukrainaa) – 22. syyskuuta 2001 New York) oli yhdysvaltalainen viulisti. Hän muutti San Franciscoon Ukrainasta perheensä mukana kymmenen kuukauden ikäisenä. Saatuaan alkeisopetusta äidiltään hän aloitti viuluopintonsa San Franciscon konservatoriossa vuonna 1928. Vuodesta 1931 hän sai Louis Persingerin opetusta, mutta jatkoi vuodesta 1932 taas konservatoriossa Naoum Blinderin oppilaana. Ensikonserttinsa hän antoi vuonna 1936 soittaen Saint-Saënsin 3. viulukonserton Pierre Monteuxin johtaman San Franciscon sinfoniaorkesterin solistina.


title: Isaac Stern

text: Sternin viulutaide kuuluu 1900-luvun merkittävimpiin. Hänen tyylinsä katsottiin olevan tasapainoinen kompromissi Jascha Heifetzin teknisesti rikkeettömän, mutta emotionaalisesti etäisen, ja Fritz Kreislerin lämpimän romanttisen, mutta välillä suuria vapauksia ottavan soiton väliltä.


title: Isaac Stern

text: Pitkän uransa aikana Stern esitti oikeastaan koko viulukirjallisuuden laidasta laitaan. Hän on levyttänyt kaikki klassiset viulukonsertot, useat moneen kertaan. Hänet muistetaan myös "Viulunsoittaja katolla" -elokuvan viulusoolon esittäjänä.


title: Isaac Stern

text: Stern avusti mielellään nuoria lahjakkaita muusikoita heidän uransa alussa. Tällaisia Sternin löytöjä olivat muun muassa sellisti Yo-Yo Ma sekä viulistit Itzhak Perlman ja Pinchas Zukerman.


title: Isaac Stern

text: Sternin lempisoitin oli "Ysaye" Guarneri del Gesù.


title: Hypnotize

text: Hypnotize on System of a Downin viides albumi ja toinen osa Mezmerize/Hypnotize-kaksoisalbumista. Albumi julkaistiin 22. marraskuuta 2005, kuusi kuukautta Mezmerizen jälkeen. Albumi nousi Suomen virallisen listan sijalle 1.


title: I Walk the Line (yhtye)

text: I Walk The Line oli vuonna 2003 perustettu suomalainen melankolista punkrockia soittanut yhtye. Yhtyeen jäsenet ovat aikaisemmin tunnettuja muista yhtyeistään, kuten Wasted, Manifesto Jukebox ja Hero Dishonest.


title: I Walk the Line (yhtye)

text: Kitaristi Jani Koskinen pyörittää Combat Rock Industry -levy-yhtiötä yhdessä Janne Tammisen (Endstand) kanssa.


title: I Walk the Line (yhtye)

text: Yhtye ilmoitti lopettavansa toimintansa joulukuussa 2015 ja teki jäähyväiskeikkansa huhtikuussa 2016.


title: Ounasvaara

text: Ounasvaara on Rovaniemellä sijaitseva vaara, jonka huippu on 203 metrin korkeudella merenpinnasta.


title: Ounasvaara

text: Ounasvaara hallitsee Rovaniemen kaupunkikuvaa. Se sijaitsee kahden joen, Kemijoen ja Ounasjoen, yhtymäkohdassa. Kemijoki kiertää Ounasvaaran pohjoispuolelta ja laskee kohti etelää. Ounasjoki päättyy Ounasvaaran juurelle, josta se jatkuu Kemijokena aina Perämerelle saakka.


title: Ounasvaara

text: Rovaniemen ydinkeskusta sijoittuu Ounasvaaran länsipuolelle, vastakkaiselle puolen Kemijokea. Ounasvaaran ja Rovaniemen keskustan välinen joen kohta tunnetaan myös Ounaskoskena. Varsinainen koski tosin lakkasi olemasta Kemijoen valjastamisen myötä. Ounasvaaralle johtaa Kemijoen yli kolme siltaa, näistä vilkkaimpana Jätkänkynttilä, joka kulkee juuri Ounaskosken yli.


title: Ounasvaara

text: Vaikka Ounasvaaran huippu on paljas, se sijaitsee puurajan alapuolella, eikä siten ole tunturi. Ounasvaara on jääkauden muovaama. Ounasvaaran paljas kalliohuippu on nimeltään Juhannuskallio. Juhannuskallion nimi juontuu ajoilta, jolloin paikka oli suosittu juhannuksen vastaanottopaikka. Ounasvaaralla on myös rakkamuodostumia mm. Isorakka, Välirakka sekä laskettelurinteenäkin tunnettu Tottorakka.


title: Ounasvaara

text: Rovaniemen kaupunginosista Ounasvaaran pohjoispuolella ovat Pullinranta, Karvonranta sekä idempänä Koskenkylä. Kaupungin keskustaa vasten länteen ovat Pullinpuoli sekä Kiiruna. Ounasrinteen kaupunginosa sijaitsee Ounasvaaran etelänpuoleisella rinteellä. Aivan Ounasvaaran huipulla on hotelli Sky Ounasvaara. Lisäksi vaaran alueelta löytyy mm. mökkimajoitusta.


title: Ounasvaara

text: Ounasvaara on paikkakuntalaisten suosima virkistyspaikka. Rovaniemen liikuntapaikoista Ounasvaaralla on mm. Ounasvaaran mäkikeskus, hiihtostadion hyppyrimäkineen, Lapin Urheiluopisto (SantaSport) ja sen kylpylä sekä keilahalli, Lappi-areena, Ounasvaaran palloiluhalli, jousiammuntarata sekä laaja ja valaistu latu- ja kuntorataverkosto. Ounasvaaran pohjoisrinteellä sijaitsee Arctic Golf Oy:n golfkenttä ja etelärinteellä Toramon ampumarata. Ounasvaaran metsämaastot ovat suosittuja suunnistusmaastoja. Jukolan viesti pidettiin Ounasvaaralla vuonna 1980.


title: Hollo ja Martta

text: Hollo ja Martta ovat kansantarinoiden mukaan kaksi jättiläistä, jotka rakensivat Hollolan keskiaikaisen harmaakivikirkon. Hollon ja Martan mukaan on nimetty Renkomäellä moottoritien varrella sijaitseva kahdesta kivipaadesta koostuva veistos.


title: Hollo ja Martta

text: Hollo ja Martta ovat myös antaneet nimensä kansainväliselle kansantanssi- ja musiikkifestivaalille, joka pidetään vuosittain loka-marraskuussa. Festivaalin järjestää Hollolan Nuorisoseura, joka on Suomen tunnetuimpia kansantanssieuroja. Festivaali kuuluu kansainvälisten CIOFF-festivaalien joukkoon.


title: Hollo ja Martta

text: Vuonna 2010 tapahtuma järjestettiin 31.10.-7.11.2010. Konsertteja oli kaikkiaan 54. Festivaalille saapui esiintyjiä Puolaa Lublinista FOLK SONG and DANCE COMPANY "Lublin" , Turkin Istanbulista Üftuder-ryhmä, Slovakiasta kansanmusiikki- ja tanssiyhtye Trencan, Valko-Venäjän Minskistä Chabarok-ryhmä ja Espanjan Ourensesta Quiexumes dos Pinos -ryhmä. Konsertteja oli Hollolan lisäksi Lahdessa sekä lähialueen kunnissa. Kyseessä on lasten festivaali.


title: Hollo ja Martta

text: Vuonna 2011 festivaali pidettiin 31.10-5.11.


title: NP-täydellisyys

text: Laskettavuusteoriassa NP-täydelliset ongelmat ovat laskennallisesti erittäin vaativia ongelmia. Ne ovat luokan NP (epädeterministisellä Turingin koneella polynomiaalisessa ajassa ratkeavien ongelmien joukko) vaikeimmat ongelmat. Polynomiaikaisen ratkaisun löytyminen NP-täydelliseen ongelmaan deterministisellä Turingin koneella (tai millä tahansa nykyisellä tietokoneella) johtaisi polynomiaikaisen ratkaisun olemassaoloon kaikille muillekin luokan NP ongelmille. Tämä tarkoittaisi sitä, että P=NP, eli kaikki epädeterministisellä Turingin koneella polynomiaalisessa ajassa ratkeavat ongelmat ovat myös deterministisellä Turingin koneella polynomiaalisessa ajassa ratkeavia.


title: NP-täydellisyys

text: NP-täydellisten ongelmien ratkaisemiseen tunnetaan ainoastaan eksponentiaalisen ajan vieviä algoritmeja. Yleisesti asiantuntijat ovat sitä mieltä, että P≠NP. Tätä ei kuitenkaan ole pystytty todistamaan. 11. elokuuta 2010 Vinay Deolalikar väitti todistaneensa, että P≠NP. Jos P≠NP, avoin ongelma on myös, onko luokan NP kaikille ongelmille olemassa jokin ratkaisu, joka vie vähemmän kuin eksponentiaalisen ajan.


title: NP-täydellisyys

text: Tunnettuja NP-täydellisiä ongelmia ovat mm. kauppamatkustajan ongelma, Hamiltonin syklin tai polun löytäminen graafista, Boolen lausekkeiden toteutuvuusongelma ja graafin väritys.


title: Polis Massa

text:
Polis Massa on fiktiivinen asteroidi George Lucasin elokuvasarjassa Tähtien sota.
Polis Massa esiintyi Sithin kostossa, jossa sinne oli perustettu Kapinaliiton ensimmäinen tukikohta. Polis Massa on elokuvassa vain suhteellisen lyhyen hetken, mutta siellä tapahtui paljon myöhempien elokuvien kannalta tärkeitä tapahtumia. Asteroidilla käytännöllisesti katsoen Kapinaliitto vasta syntyi virallisesti. Polis Massalla Padmé Amidala synnytti kaksoset Luke Skywalker ja Leia Organa. Padmé kuoli synnytyksen jälkeen. Yoda ja Obi-Wan Kenobi lähtivät maanpakoon juuri Polis Massalta. Koska Polis Massa ei ole planeetta, siellä ei ole ilmakehää, joten ulkona kävelevät joutuvat käyttämään suojapukuja.


title: Viktor Grišin

text: Viktor Vasiljevits Grišin (5. syyskuuta 1914 – 25. tammikuuta 1992) oli neuvostoliittolainen kommunistipoliitikko ja politbyroon jäsen.


title: Viktor Grišin

text: Grišin oli rautatietyöläisen poika ja kotoisin Serpuhovista Moskovan eteläpuolelta, jossa hän työskenteli rautatieinsinöörinä 1930-luvulla ennen poliittisen uransa alkua. Hän nousi keskuskomiteaan 1952 ja politbyroon varajäseneksi 1961 ja täysjäseneksi 1971.


title: Viktor Grišin

text: Hänet tunnettiin kovan linjan kommunistina ja toimi kommunistipuolueen johtajana Moskovassa vuosina 1967–1985. Grišin hävisi Neuvostoliiton pääsihteerin valinnassa vuonna 1982 Juri Andropoville. Hän pakotti vakavasti sairaan Konstantin Tšernenkon äänestämään vaaleissa syksyllä 1984. Gorbatšov erotti Grišinin asemastaan Moskovan puoluejohtajana vuonna 1985, ja nimitti hänen tilalleen Boris Jeltsinin, sekä politbyroosta seuraavana vuonna. Kansanedustajana hän jatkoi vuoteen 1987 asti.


title: Prosenttiperiaate

text: Prosenttiperiaate tarkoittaa sitä, että tietty osuus rakentamisbudjetista käytetään kohteessa taiteen hankintaan tai taiteelliseen suunnitteluun. Osuus vaihtelee maittain, esimerkiksi 0,25–2 prosenttia. Näin huomioidaan taiteen käyttö rakennuksen viihtyvyyden, sosiaalisuuden, itsenäisen selviytymisen tai esimerkiksi turvallisuuden tunteen lisäämisessä. Prosenttiperiaatteella hankittua taidetta kutsutaan joskus prosenttitaiteeksi.


title: Prosenttiperiaate

text: Prosenttiperiaatetta noudattavat sekä yksityiset että julkiset rakennuttajat. Prosenttiperiaatetta voi toteuttaa rakennusten lisäksi kaikkeen rakentamiseen kuten esimerkiksi teihin, piha-alueisiin ja puistoihin. Sitä noudatetaan myös korjausrakentamisessa.


title: Prosenttiperiaate

text: Prosenttiperiaate on monissa maissa eräs julkisen taiteen muoto. Eri maissa syntyi jo 1920-luvulla käytäntö, jonka mukaan noin prosentti jonkin kohteen rakentamiskustannuksista käytetään taidehankintoihin.


title: Prosenttiperiaate

text: Suomessakin prosenttiperiaate oli esillä ensimmäisen kerran eduskunnassa jo ennen toista maailmansotaa. Eduskunta hyväksyi hallituksen esittämän toivomusponnen vuonna 1939. Päätöksen käyttöönoton esti kuitenkin sota-aika.


title: Prosenttiperiaate

text: Vuonna 1956 valtioneuvosto teki päätöksen julkisten rakennusten kaunistamisesta taideteoksilla. Tehtävää hoitamaan asetettiin valtion taideteostoimikunta, joka nykyisinkin vastaa virastoihin ja laitoksiin tehtävistä taideteoshankinnoista. Kunnissa prosenttiperiaatetta alettiin noudattaa 1960-luvulta alkaen. 1960-luvulla prosenttiperiaatesuositus kirjattiin muun muassa Hyvinkään, Jyväskylän, Kemin, Kuopion ja Oulun kaupunginvaltuustojen päätöksiin.


title: Prosenttiperiaate

text: Esimerkiksi Oulussa prosenttiperiaate otettiin käyttöön vuonna 1964. Kaupunginvaltuustossa kirjattiin, että julkisten rakennusten kustannusarviosta käytettäisiin korkeintaan kaksi prosenttia veistoksiin, seinämaalauksiin tai muihin taidehankintoihin. Ensimmäinen prosenttitaideteos saatiin kaupunkiin, kun Nuottasaaren kansakoulun kuvataidehankinnasta järjestettiin valtakunnallinen kuvanveistokilpailu, jonka voitti ehdotuksellaan kuvanveistäjä Kauko Räsänen. Kuparireliefi "Aapelus" asennettiin koulun julkisivuun vuonna 1967.


title: Prosenttiperiaate

text: Vuonna 1981 Kaupunkiliitto suositteli kunnille prosenttiperiaatteen käyttöönottoa. Se totesi taideteosten tekevän ympäristön visuaalisesti paremmaksi olla, asua ja työskennellä.


title: Prosenttiperiaate

text: Vuonna 1991 Helsingin kaupunginhallitus päätti, että kaupungin rakennushankkeissa tilaaja maksaa rakennustyön budjetista myös projektiin liittyvät taidehankinnat. Vuonna 2011 kaupunginhallitus uusi prosenttiperiaatteen soveltamisen, ja samalla määriteltiin sen soveltamisessa noudatettavat käytännöt ja menettelytavat esimerkiksi uusilla rakennettavilla asuinalueilla.


title: Prosenttiperiaate

text: Periaatteen kunniaksi lokakuussa 2007 vietettiin valtakunnallista ”Prosenttipäivää”.


title: Prosenttiperiaate

text:
Useimmat Euroopan maat, Australia, monet Afrikan maat (muun muassa Etelä-Afrikka ja Senegal) sekä Yhdysvaltain kaupungit ja osavaltiot suosittelevat prosenttiperiaatetta noudatettavaksi eri muodoissa. New Yorkin kaupungin laki vaatii, että ensimmäisen 20 miljoonan dollarin budjetista vähintään yksi prosentti ja vähintään puoli prosenttia 20 miljoonaa ylittävien hankkeiden kustannuksista suunnataan kaupungin omistamien julkisten rakennusten taiteeseen. Toronton kaupunki vaatii, että kaikista rakennuskustannuksista yksi prosentti varataan julkiselle taiteelle, ilman ylärajaa. Yhdistyneessä kuningaskunnassa prosentti taiteeseen on harkinnanvaraista paikallisille viranomaisille. Irlannissa noudatetaan prosenttiperiaatetta ja sitä soveltavat useat paikalliset viranomaiset.
Nykyisin monet Suomen kunnat ovat sitoutuneet prosenttiperiaatteen käyttöön omassa julkisessa rakentamisessaan, mutta vain osa toteuttaa sitä. Prosenttiperiaate on myös kirjattu hallitusohjelmaan vuonna 2011. Samana vuonna opetus- ja kulttuuriministeriö pyysi Ympäristötaiteen säätiötä ja Arkkitehtuurikeskusta selvittämään malleja prosenttiperiaatteen edistämiseksi valtion julkisessa rakentamisessa. Ehdotuksessa esitetään kolme mallia valtion rakennusten yhteydessä olevien taideteosten toteuttamiseksi.


title: Prosenttiperiaate

text: Vuonna 2014 julkaistiin RT-ohje "Taide rakennushankkeessa". Sen tavoitteena on edistää ja helpottaa taiteen käyttöä ja taidehankkeiden toteutumista osana rakennushankkeita.


title: Prosenttiperiaate

text: Vuonna 2015 julkaistiin osana visuaalisen alan järjestöjen Prosentti taiteelle -hanketta teokset "Prosenttiperiaatteen käsikirja taiteilijalle" ja "Prosenttiperiaatteen käsikirja taiteen tilaajalle".


title: Jukka Pietiläinen

text: Jukka Pietiläinen (s. 1966) on yhteiskuntatieteiden tohtori sekä Vasemmistofoorumin toiminnanjohtaja. Aikaisemmin hän on työskennellyt tutkijana Tampereen yliopiston tiedotusopin laitoksella (1994–2007) ja Helsingin yliopiston Aleksanteri-instituutissa (2007–2015). Pietiläinen toimi Suomen esperantoliiton puheenjohtajana vuosina 1994–1998. Hän on tutkinut Venäjän tiedotusvälineitä, ulkomaan uutisia ja kansainvälisiä uutisvirtoja. Hän on kirjoittanut artikkeleita myös esperantosta ja esperantokirjallisuudesta.


title: Joseph Siffred Duplessis

text: Joseph Siffred Duplessis (s. 22. syyskuuta 1725 Carpentras Vaucluse, Ranska – k. 1. huhtikuuta 1802 Versailles, Ranska) oli ranskalainen taidemaalari.


title: Joseph Siffred Duplessis

text: Duplessis maalasi erityisesti muotokuvia, esimerkiksi useita muotokuvia Ranskan kuninkaasta Ludvig XVI:sta ja saksalaisen säveltäjän Christoph Willibald Gluckin muotokuvan. Ura lähti käyntiin muotokuvamaalarina vasta kun hän oli esitellyt teoksiaan Pariisin salongissa.


title: Herodion

text: Herodion oli Herodes Suuren rakennuttama linnoitettu palatsi, joka sijaitsi 758 m korkealla kukkulalla noin 12 km Jerusalemista etelään. Roomalaiset valtasivat ja tuhosivat linnoituksen vuonna 71 jaa.


title: Huruksela

text: Huruksela on kylä Kotkan kaupungin pohjoisosassa Kymijoen varrella. Kylä on maaseutualuetta, jossa on suhteellisen tiivistä asutusta kyläraittien varrella. Hurukselan asukasluku on 227 (31.12.2012). Huruksela kuului Kymin kuntaan vuoteen 1976 saakka.


title: Huruksela

text: Hurukselan kylänosia ovat Salonmäki, Heikkilänmäki, Mammulanmäki, Hirvenmäki, Kahrinmäki ja Sakkara. Kylää halkovat monet Kymijoen sivuhaarat, kuten Leppäjoki, Hirvenjoki, Takajoki ja Vuorenjoki. Kylän eteläosissa kohoavat Vehkovuori (66,5 m), Mäyrävuori ja Vartioisvuori. Etelän suunnalle aukeavalta Vartioisvuorelta on suora näkyvyys Kotkan Pernoon kylän Haukkavuorelle, ja molemmat vuoret ovatkin muinaisia vainovalkeiden polttopaikkoja.


title: Huruksela

text: Hurukselan maaperän tunnusomainen piirre ovat jääkauden paljastamat avokalliot, joista suurimmat ovat kooltaan useita hehtaareita.


title: Huruksela

text: Hurukselan kasvillisuus on seka- ja havumetsää sekä viljelysmaiden kasvillisuutta. Kymijoesta ja metsien pilkkomasta viljelysmaasta johtuen kylän linnusto on erittäin runsas ja monipuolinen. Pesivään lajistoon kuuluvat muun muassa harmaahaikara, kaulushaikara, ruisrääkkä ja kalasääski.


title: Huruksela

text: Ensimmäiset maininnat Hurukselan kylästä esiintyvät 1400-luvulla. 1500-luvun puolivälin jälkeen Hurukselassa oli 12 taloa, josta muodostui kylän ns. kantatilat, pääosin 1600-luvun alkupuolella. Talot olivat numerojärjestyksessä Heikkilä, Purtilo, Koho, Rysä, Kahari, Sakuri, Hirvi, Yrjölä (Susi), Halkola, Loppari, Einola ja Mattila. Kylän suojainen sijainti (lännessä, pohjoisessa ja idässä Kymijoki, kaakossa ja etelässä suuret suoalueet) säästi kylän suuremmilta hävityksiltä isonvihan ja pikkuvihan aikana. Kylässä Kymijoen rannalla Wredebytä vastapäätä sijaitsee varsin tunnettu Tyllikivi, joka on saanut nimensä tyllipitsin kaupasta, jota harjoitettiin joen rannalla Ruotsin ja Venäjän rajan kulkiessa joessa.


title: Huruksela

text: Hurukselan kansakoulu aloitti toimintansa vuonna 1890. Kansakoulun ensimmäinen opettaja oli myöhemmin kansanedustajana toiminut Vilho Reima. Vuosina 1895–1900 opettajana toimi Kaarlo Wuorio (1861–1900), joka myös perusti Hurukselan torvisoittokunnan. Koulu lakkautettiin vuonna 2004 oppilaiden vähyyden vuoksi.


title: Huruksela

text: Hurukselan myllymuseo on vesimyllyssä toimiva kotiseutumuseo, joka esittelee Kotkan alueen talonpoikaiskulttuuria. Kylän eteläosassa sijaitsee Ahvionkosket, joissa voi harrastaa koskimelontaa. Kylän pohjoisimmassa kohdassa Kymijoen Susikosken rannalla sijaitsee kauppakahvio Susikoski, joka on erityisesti motoristien suosima levähdyspaikka.


title: HETKY

text: Helsingin Tietojenkäsittely-yhdistys ry (HETKY) on entisen Tietotekniikan liiton, nykyisen TIVIAn jäsenjärjestö, joka toimii Uudellamaalla. Hetky on perustettu 2. syyskuuta 1971 ja jäseniä siinä on noin 6 300. Hetky on asiantuntijayhdistys, eikä se toimi työmarkkinoilla. Jäseninä voivat olla henkilöt sekä yritykset. Missiokseen yhdistys määrittelee: "Hetky on Helsingin ja sen lähialueiden tietotekniikan ammattilaisten verkostoitunut yhteisö, joka seuraa aktiivisesti alan kehityssuuntia ja tarjoaa jäsenilleen mahdollisuuden ammatilliseen ja henkilökohtaiseen kehittymiseen."


title: HETKY

text: Yhdistyksen toiminta sisältää koulutustilaisuuksia, seminaareja sekä verkostoitumiseen soveltuvia tilaisuuksia. Yhdistyksen sisäiset kerhot järjestävät oman teemansa mukaisia tilaisuuksia muutamia kymmeniä vuoden aikana.Helsingin Taiteiden yönä yhdistys järjestää "Tietotekniikka & taide" -tapahtuman. Yhdistyksellä on yksi oma täysipäiväinen työntekijä, joka palvelee kaikkia jäseniä yhdistyksen asioissa.


title: HETKY

text: Yhdistys järjesti laajan 40-vuotisjuhlaseminaarin Helsingin Musiikkitalossa lokakuussa 2011.


title: HETKY

text: Hetkyn verkostot ovat aktiivijäsenten ylläpitämiä. Niiden tarkoituksena on koota yhteen jostakin aihealueesta kiinnostuneita jäseniä. Verkostojen toiminnan kautta Hetky tarjoaa jäsenilleen mahdollisuuksia henkilökohtaiseen kehittymiseen.


title: HETKY

text: Verkoston voivat perustaa tietyistä aiheesta kiinnostuneet jäsenet. Verkostojen toimintaa ohjaavat johtoryhmät, jotka kerhot itse valitsevat. Johtokunta myöntää kerhoille rahaa perusteltuihin menoihin, mikäli nämä toimittavat johtokunnalle kuluvan vuoden toimintasuunnitelman ja edellisen vuoden toimintakertomuksen johtokunnan ilmoittaman aikataulun mukaisesti.


title: HETKY

text: Verkostojen järjestämät tilaisuudet ja tapahtumat ovat avoimia koko jäsenkunnalle. Hetky tiedottaa tilaisuuksista sekä ottaa vastaan ilmoittautumiset. Jokaisessa verkostossa on tiedottamisesta vastaava henkilö, joka toimittaa uutiset Hetkyn kautta mm. lehtien jäsenpalstoille.


title: HETKY

text: Verkostotoimintaan voivat osallistua kaikki Hetkyn jäsenet.


title: HETKY

text: Aktiivisesti toimivat kerhot ja verkostot:


title: HETKY

text: HETKY, tieto- ja viestintätekniikan asiantuntijalehti, ilmestyi neljä kertaa vuodessa ja se postitettiin vuoden 2011 loppuun saakka koko jäsenistölle. Painos oli 10 000 kpl. Vuoden 2012 alusta lehti on ilmestynyt vain verkkolehtenä nimellä Hetkyajassa. HETKYn toimittamisesta vastasi toimituskunta ja päätoimittajana ol yhdistyksen puheenjohtaja. Lehti tunnettiin aikaisemmin nimellä Hetkyn Tietosanomat.


title: HETKY

text: HETKY ja sen seuraaja verkkolehti jakavat jäsenistölleen ammatillista tietoa ajankohtaisista aiheista sekä seuraa tietotekniikka-alan ja tietoyhteiskunnan kehitystä yleensä muotojen ollessa mm. asiantuntija-artikkelit tietyn teeman ympäriltä, selostukset kerhojen tilaisuuksista ja Hetkyn tapahtumista sekä blogit.


title: Le Devin du village

text: Le Devin du village (Kylän tietäjä) on valistusfilosofina tunnetun Jean-Jacques Rousseaun säveltämä ooppera (laulunäytelmä), yksinäytöksinen intermedio ().


title: Le Devin du village

text: Teos sai kantaesityksensä Ranskan hovissa Fontainebleaussa 18. lokakuuta 1752. Kuningas Ludvig XV piti teoksesta niin suuresti, että tarjosi Rousseaulle eläkettä, mutta tämä kieltäytyi. Menestyksestä huolimatta "Le Devin du village" jäi Rousseaun ainoaksi valmistuneeksi oopperaksi; hänen toinen oopperansa "Dafnis ja Khloe" (julk. 1779) on keskeneräinen.


title: Le Devin du village

text: Teoksesta julkaistiin Charles Burneyn laatima englanninkielinen versio nimeltä "The Cunning Man", joka esitettiin ensimmäistä kertaa Lontoossa vuonna 1762.


title: Le Devin du village

text: 12-vuotiaan Mozartin säveltämän oopperan "Bastien ja Bastienne" libretto oli laadittu parodioimaan Rousseaun oopperaa ja ylimalkaan silloisen oopperan pastoraali-suuntausta, jota Rousseaun teos edustaa.


title: Desimaaliluku

text: Desimaaliluvut ovat kymmenjärjestelmään perustuva tapa merkitä reaalilukuja tai niiden likiarvoja, varsinkin sellaisia, jotka eivät ole kokonaislukuja. Merkinnän muodostavat kokonaisosa, joka on suurin kyseistä lukua pienempi kokonaisluku, sekä desimaalierotin (desimaalipilkku tai -piste) sekä sen jäljessä olevat numerot, joista ensimmäinen tarkoittaa kymmenesosia, toinen sadasosia, kolmas tuhannesosia ja niin edelleen. Esimerkiksi 2,522 merkitsee: kaksi kokonaista, viisi kymmenesosaa, kaksi sadasosaa ja kaksi tuhannesosaa.


title: Desimaaliluku

text: Desimaalierottimena käytetään monissa maissa, muun muassa Ranskassa ja Suomessa, vakiintuneesti pilkkua, mutta toisissa, esimerkiksi Yhdysvalloissa, sen sijaan pistettä. Esimerkiksi luku 1/10 merkitään tämän mukaisesti desimaalilukuna joko 0,1 tai 0.1. Yleinen paino- ja mittakonferenssi (CGPM) vahvisti vuonna 1948 ja uudestaan vuonna 2003, että molemmat merkintätavat ovat kansainvälisesti hyväksyttäviä.


title: Desimaaliluku

text: Murtoluku voidaan esittää päättyvänä desimaalilukuna vain, jos sen nimittäjä ei supistamisen jälkeen ole jaollinen muulla alkuluvulla kuin 2:lla tai 5:llä. Esimerkiksi 1/2 on desimaalilukuna 0,5 ja 1/5 = 0,2. Tällainen murtoluku voidaan nimittäin laventaa siten, että sen nimittäjä on jokin 10:n potenssi. Muussa tapauksessa murtoluku voidaan muuntaa päättymättömäksi jaksolliseksi desimaaliluvuksi, jossa tietty numero tai numerojono toistuu loppumattomiin. Esimerkiksi 1/3 on 0,333... ja 1/11 on 0,090909... Päättymätön desimaaliluku merkitsee itse asiassa päättymätöntä sarjaa, jonka termit ovat sellaisia murtolukuja, joiden nimittäjänä on jokin kymmenen potenssi: esimerkiksi 1/3 = 3/10 + 3/100 + 3/1000 + 3/10000 + ... Tämä toistuva numerojono eli jakso kuitenkaan aina ala heti desimaalipilkun jälkeen, vaan esimerkiksi 1/6 on 0,16666... Kääntäen jokainen jaksollinen desimaaliluku voidaan muuntaa murtoluvuksi. Sitä vastoin irrationaaliluvut ovat päättymättömiä jaksottomia desimaalilukuja.


title: Jonne Hjelm

text: Jonne Hjelm (s. 14. tammikuuta 1988 Tampere) on uransa lopettanut suomalainen jalkapalloilija, joka edusti urallaan Tampereen Ilvestä, Tampere Unitedia, Valkeakosken Hakaa ja saksalaista SV Wehen Wiesbadenia. Hänen pelipaikkansa oli hyökkääjä. Hjelm on 1980–1990-luvulla pelanneen suomalaisen maajoukkuejalkapalloilijan ja jalkapallovalmentajan Ari Hjelmin poika. Hjelm lopetti uransa tammikuussa 2017 ilmoittaen päätöksensä syyksi motivaation puutteen.


title: Leslie Orgel

text: Leslie Eleazer Orgel (12. tammikuuta 1927 Lontoo – 27. lokakuuta 2007 San Diego) oli brittisyntyinen kemisti, joka toimi kemiallisen evoluution professorina Kalifornian yliopistossa.


title: Leslie Orgel

text: Hän tuli kuuluisaksi avustaan ligandikenttäteorian ("ligand field theory") kehittämisessä. Teoria käsittelee kompleksiyhdisteiden rakenteita.


title: Leslie Orgel

text: 1970-luvulla Orgel ehdotti panspermiahypoteesin, jonka mukaan alkukantaisimmat elämänmuodot eivät syntyneet maassa vaan tulivat muualta meteoriittien mukana.


title: Leslie Orgel

text: Laslie Orgel synnytti elämän syntyyn liittyvissä tutkimuksissa melko kylmässä vetysyanidista puriineja.


title: Leslie Orgel

text: Orgel ja Stanley Miller ehdottivat, että ensimmäinen esielollinen ja itseään kahdentava systeemi olisi koostunut RNA:ta yksinkertaisemmasta PNA:sta ("Peptide Nucleic Acid").


title: Leslie Orgel

text: Orgel kehitti myös kuuluisaksi lausahdukseksi nousseen ”Orgelin lain”: ”Evoluutio on viisaampi kuin sinä olet”.


title: Leslie Orgel

text: Kirjassaan "The Origins of Life" Orgel kehitti määritelmän täsmennetty monimutkaisuus, joka kuvaa kriteeriä, joka erotti elävän elottomasta.


title: Vigesimaalijärjestelmä

text: Vigesimaalijärjestelmä on lukujärjestelmä, jonka kantaluku on 20. Ihmisellä on normaalisti yhteensä kaksikymmentä sormea ja varvasta. 20 on myös viiden ja neljän tulo.


title: Vigesimaalijärjestelmä

text: Vaikka monissa eurooppalaisissa kielissä lukua 20 tarkoittava sana poikkeaa muista lukusanoista ja sama toistuu kahdenkymmenen kerrannaisissa, vigesimaalijärjestelmä ei ole käytössä.


title: Vigesimaalijärjestelmä

text: Japanilaisilla ainuilla on käytössään vigesimaalijärjestelmä.


title: Vigesimaalijärjestelmä

text: Mayojen ja asteekkien lukujärjestelmien kantaluku oli 20.


title: Vigesimaalijärjestelmä

text: Vigesimaalijärjestelmässä saatetaan käyttää kahtakymmentä erilaista numeraalia tai lukusymbolia kuvaamaan lukuja yhdestä kahteenkymmeneen. Toinen tapa ilmaista luvut on käyttää lukuja 1–9 ja aakkosia. Tällä tavalla ilmaistuna luku kymmenen kirjoitetaan A (20 ilmaisee tässä kantalukua) ja 19 J. I-kirjain voidaan hypätä yli ykköseen sekoittamisen estämiseksi, jolloin 18 kirjoitetaan J ja 19 K. Luku 20 kirjoitetaan 10.


title: Laakkonen-yhtiöt

text: Laakkonen-yhtiö on Laakkosen suvun pääosin omistama yhtiöryväs. Joensuussa pääpaikkaansa pitävän konsernin nimi on Kauppahuone Laakkonen Oy ja sen tytäryhtiöitä ovat:


title: Laakkonen-yhtiöt

text: Veljekset Laakkonen Ky syntyi vuonna 1966 isän ja pojan Tauno ja Reino Laakkosen (1932–2005) perustaman Joensuun Autokalusto Ay:n seuraajaksi vuonna 1960. Omistajiksi tulivat veljekset Reino, Erkki ja Yrjö Laakkonen. Vuonna 1986 yhtiöstä tuli osakeyhtiö, ja veljekset Reino Laakkonen ja Yrjö Laakkonen jakoivat omistusosuudet tasan 50/50.


title: Laakkonen-yhtiöt

text:
Vuonna 1995 yhtiössä tehtiin sukupolvenvaihdos, kun Yrjö Laakkonen myi osakkeidensa enemmistön lapsilleen Jyrkille ja Reetalle ja Reino Laakkonen lapsilleen Hannulle, Mikolle ja Päiville.
Vuonna 2002 Yrjö Laakkosen sukuhaarasta tuli enemmistöomistajia, kun Reinon poika Mikko Laakkonen myi osakkeet Yrjö Laakkoselle. Vuonna 2006 luopui Hannu Laakkonen autokauppaosakkuudestaan. Näin Veljekset Laakkonen Oy on täysin Yrjö Laakkosen ja hänen lastensa omistama yhtiö.


title: Laakkonen-yhtiöt

text: Veljekset Laakkonen on aloittanut toimintansa Volkswagen-kauppiaana Joensuun Torikadulla ja levittäytynyt pikkuhiljaa useiden merkkien jälleenmyyjäksi lähinnä Etelä-, Itä- ja Keski-Suomeen. Yhtiö toimii 19 paikkakunnalla ja sillä on 25 autoliikettä; edustettuna on 16 automerkkiä.


title: Laakkonen-yhtiöt

text: Autotalo Laakkonen Oy on Volkswagenin ja Audin myyntiin erikoistunut ketju, joka toimii 12 paikkakunnalla.


title: Laakkonen-yhtiöt

text: Kauppahuone Laakkosen hallituksen puheenjohtaja on Yrjö Laakkonen. Autotalo Laakkonen Oy:n ja Veljekset Laakkonen Oy:n toimitusjohtaja on Tero Panhelainen.


title: Laakkonen-yhtiöt

text: Vuonna 1986 Laakkoset hankkivat osake-enemmistön Pohjois-Karjalan Kirjapaino Oy:stä.


title: Laakkonen-yhtiöt

text: Vuonna 1994 Laakkoset ostivat Kytäjän kartanon Hyvinkäältä. Kytäjän kartano on vuonna 2006 tehtyjen yrityskauppojen jälkeen Yrjön ja hänen lastensa Jyrkin ja Reetan omistuksessa.


title: Laakkonen-yhtiöt

text: Laakkosten puoliksi omistama Pohjois-Karjalan Arvopaperi Oy omistaa useita kiinteistöyhtiöitä muun muassa Joensuussa.


title: Laakkonen-yhtiöt

text: Veljekset Laakkosen Oy:lle myönnettiin vuonna 1995 Valtakunnallinen yrittäjäpalkinto.


title: Laakkonen-yhtiöt

text: Vuoden 2012 presidentinvaaleissa Laakkonen-yhtiöt tuki Kokoomuksen Sauli Niinistön kampanjaa 10000 eurolla Kauppahuone Laakkonen Oy kautta sekä 5000 eurolla Autotalo Laakkonen Oy kautta.


title: Maria Guzenina

text: Maria Edith Guzenina (o.s. Stieren, ent. Guzenina-Richardson, ent. Lindell, s. 12. tammikuuta 1969 Helsinki) on suomalainen poliitikko, toimittaja ja juontaja. Hän on SDP:n kansanedustaja ja espoolainen kaupunginvaltuutettu. Hän toimi Kataisen hallituksen peruspalveluministerinä kesäkuusta 2011 toukokuuhun 2013. Guzenina valittiin Espoon kaupunginvaltuuston puheenjohtajaksi tammikuussa 2016.


title: Maria Guzenina

text: Valtakunnalliseen julkisuuteen Guzenina nousi sen jälkeen, kun hänet oli ensimmäisenä suomalaisena valittu MusicTV-kanavan juontajaksi, jossa tehtävässä hän toimi 1993–1997. MTV:ltä lähtönsä jälkeen hän työskenteli Suomen Yleisradiolle muun muassa Linnunradan pianobaari -nimisen ohjelman (1997–1998) toimittajana sekä vuonna 2003 Yle TV2:n kilpailusarjan Kova laji juontajana. Suomalaisille TV-katsojille Guzenina tuli tunnetuksi jo 1980-luvun lopulla Timo T. A. Mikkosen suositusta "Tänään, tässä ja nyt" -ohjelmasta, johon hänet palkattiin 17-vuotiaana kesken lukio-opintojen. Hän on tehnyt nuoruudessaan myös mallintöitä.


title: Maria Guzenina

text: Guzenina on toiminut freelancetoimittajana Radio Cityssä, Yleisradion Radio Ainossa ja Radio Novassa. Toimittajana hän on myös kirjoittanut kolumneja Valittujen Palojen kustantamaan Meidän Suomi -lehteen yhteiskunnallisten vaikuttajien haastattelusarjaa sekä kolumneja Ilta-Sanomiin, Uutispäivä Demariin ja vuoden 2007 loppuun Iltalehteen.


title: Maria Guzenina

text: Koulutukseltaan Guzenina on ylioppilas.


title: Maria Guzenina

text: Guzenina valittiin ensimmäisen kerran Espoon kaupunginvaltuustoon vuonna 2004, jolloin hän sai 2 035 ääntä. Hän on uusinut paikkansa vuosina 2008 (5 192 ääntä, viidenneksi eniten koko maassa), 2012 (3 308 ääntä) ja 2017 (3 854 ääntä) Hän oli Espoon kaupungin sosiaali- ja terveyslautakunnan puheenjohtaja 2004–2008 ja valtuuston 2. varapuheenjohtaja 2008–2011. Guzenina toimi Espoon kaupunginvaltuuston puheenjohtajana tammikuusta 2016 kesäkuuhun 2017. Vuoden 2017 kuntavaaleista lähtien Guzenina on ollut Espoon kaupunginhallituksen varapuheenjohtaja ja Espoon kaupunginhallituksen konsernijaston puheenjohtaja


title: Maria Guzenina

text: Kansanedustajaksi Guzenina valittiin Uudenmaan vaalipiiristä vuoden 2007 eduskuntavaaleissa (12 578 ääntä), toiselle kaudelle vuonna 2011 (14 581 ääntä) ja kolmannelle kaudelle 2015 (ääniä 7 827). Perhe- ja sosiaalikysymyksillä profiloitunut Guzenina toimi vuosina 2005–2009 Väestöliiton hallituksen jäsenenä sekä vuosina 2004–2006 Yksin- ja yhteishuoltajien liiton puheenjohtajana.


title: Maria Guzenina

text: Kesäkuussa 2008 Guzenina valittiin SDP:n 2. varapuheenjohtajaksi. Hän nousi samana vuonna myös Sosialidemokraattisten Naisten puheenjohtajaksi. Toukokuussa 2010 hänet valittiin SDP:n 1. varapuheenjohtajaksi, jona hän toimi toukokuuhun 2012 asti. Kevään 2011 vaaleja seuranneiden hallitusneuvottelujen jälkeen hänet nimitettiin Jyrki Kataisen hallituksen peruspalveluministeriksi. Guzenina valittiin SDP:n puoluehallituksen jäseneksi Lahden puoluekokouksessa helmikuussa 2017.


title: Maria Guzenina

text: Eduskunnassa Guzenina on perustuslakivaliokunnan jäsen, Euroopan neuvoston Suomen valtuuskunnan puheenjohtaja ja Kansainvälisten asiain foorumin jäsen. Aikaisemmin hän oli suuren valiokunnan jäsen.


title: Maria Guzenina

text: Guzenina elää avoliitossa Kari Mokon kanssa.


title: Maria Guzenina

text: Maria avioitui ensimmäisen kerran 18-vuotiaana suomalaisen liikemiehen John Lindellin kanssa. Toinen avioliitto oli amerikkalaisen Randolpf Bowesin kanssa.